TUN DAIM, RAIS, RAFIDAH MESTI TERUS MARA SEHINGGA BN HILANG KUASA

Pemecatan Tun Daim Zainuddin dan Rafidah Aziz daripada UMNO, manakala Rais Yatim pula sedang disiasat untuk maksud yang sama selepas ini, sebagaimana yang diumumkan oleh Tengku Adnan Tengku Mansor, bukanlah tindakan yang memeranjatkan sesiapa sebenarnya.
Tun Daim dan Rafidah sendiri pun tentu tidak terperanjat dengan perkara itu, malah sudah menjangkakannya.
Ini kerana tindakan mereka menyertai majlis kempen Pakatan Harapan adalah dilakukan dengan penuh kesedaran, meskipun kedua-duanya masih merupakan ahli UMNO ketika itu.
Jika mereka takut untuk dipecat daripada UMNO atau masih sayang kepada parti itu, sudah tentu mereka tidak turun berkempen untuk Pakatan Harapan.
Dengan Tun Daim dan Rafidah sedia berkempen untuk Pakatan Harapan ia adalah suatu bukti jelas mereka sudah hilang keyakinan kepada UMNO dan BN yang dipimpin oleh Najib Razak yang sedang ditolak rakyat ketika ini.
Pengumuman pemecatan itu sebaliknya menandakan UMNOlah yang sedang terperanjat dengan tindakan kedua-dua bekas menteri itu berkempen di atas pentas ceramah Pakatan Harapan.
Oleh kerana terperanjat, tanpa sebarang surat tunjuk sebab dan dipanggil membela diri, UMNO melalui Tengku Adnan terus memecat Tun Daim dan Rafidah begitu saja, walhal orang yang didapati membunuh pun akan dibicarakan dan dipanggil membela diri terlebih dahulu sebelum dijatuhkan hukuman.
Mengapa proses itu tidak dilakukan kepada Tun Daim dan Rafidah?
Tetapi, pemecatan itu memberi ruang yang lebih terbuka dan bebas kepada Tun Daim dan Rafidah untuk terus berkempen di hari-hari terakhir sebelum pembuangan undi pada 9 Mei nanti.
Kedua-dua mereka kini tidak perlu lagi menoleh ke belakang, sebaliknya perlu terus mara sehingga UMNO dan BN tumbang, sekaligus membuktikan pilihan mereka memihak kepada Pakatan Harapan bukanlah suatu kesilapan.
Yang lebih menarik ialah berhubung kedudukan Rais Yatim. Sementara sebelum ini beliau banyak mengkritik UMNO dan kepimpinannya dan dengan Tengku Adnan mengumumkan bahawa penasihat sosio budaya bertaraf menteri itu sedang disiasat untuk tindakan yang seterusnya, beliau dalam waktu yang sama sudah pun mengesahkan untuk berada di pentas Pakatan Harapan Jempol malam esok.
Rais dilaporkan akan berceramah di pekan Batu Kikir untuk membantu kempen calon Pakatan Harapan Jempol, Kamaruzaman Kamdias.
Apakah maknanya semua ini?
Ia memberi erti Rais tidak takut untuk dipecat, bahkan dengan tindakan itu beliau seolah-olah mahu memudahkan lagi UMNO untuk segera memecatnya selepas program malam esok itu nanti.
Sekali lagi, tentunya ini membuatkan UMNO dan Tengku Adnan terperanjat buat kali yang seterusnya. Jangkaan beliau kemungkinan Rais akan kembali wala’ kepada UMNO dengan pengumuman bahawa kedudukannya sedang disiasat itu, ternyata meleset sama sekali.
Menjelang hari-hari terakhir kempen sebelum pengundian pada 9 Mei ini, sementara kebangkitan rakyat yang menjurus kepada berlakunya tsunami rakyat terlihat semakin nyata, tindakan tiga bekas menteri ini tentu saja merupakan satu lagi pukulan buat Najib, UMNO dan BN.
Penglibatan mereka di hari-hari terakhir kempen untuk memihak kepada Pakatan Harapan adalah isyarat jelas bahawa Najib bersama UMNO dan BN semakin tidak dikehendaki  lagi di Putrajaya selepas 9 Mei nanti.
Adakah lagi bekas-bekas menteri atau timbalan menteri daripada UMNO akan muncul memihak kepada Pakatan Harapan selepas ini?
(ShahbudinHusin 05/05/2018).

0

0

votes
Article Rating
Kongsikan artikel ini


MEMILIH PEMIMPIN POLITIK BUKAN SEPERTI MEMILIH IMAM SOLAT

 1. Memilih pemimpin negara atau negeri tidak sama dengan memilih imam solat. Walaupun kedua-dua kedudukan itu untuk diikuti oleh makmun ataupun rakyat di belakang mereka, tapi siyasah ataupun urustadbir negara tidak seperti solat.

 2. Imam solat diukur kelayakan di sudut bacaan dan pengetahuan mengenai solat. Hukum-hakam solat pula kebanyakannya sudah tetap dan tidak memerlukan kesungguhan untuk berfikir menangani kerumitan. Ia satu ilmu yang sangat terbatas.

 Sementara pemimpin dalam urustadbir negara memerlukan kemampuan di sudut siyasah dan ketangkasan dalam menguruskan situasi rakyat. Memerlukan keupayaan berinteraksi dengan suasana semasa dalam dan luar negara.

 3. Dalam Islam, bab politik hanya diberikan garis panduan umum sahaja, di mana kebanyakan urusan politik diserahkan kepada ijtihad manusia berdasarkan situasi yang mereka hadapi.

 Nas-nas agama tidak begitu mengikat manusia dalam politik sedangkan nas-nas itu begitu mengikat muslim dalam hukum-hakam solat.

 4.Justeru itu kita lihat, sahabat Nabi s.a.w yang sangat bagus bacaan al-Quran ialah Ubai bin Ka’ab tidak dilantik dalam urustadbir politik. Kelebihan beliau di sudut bacaan al-Quran diakui dan dipuji oleh Nabi s.a.w sendiri.

 Namun, beliau tidak dicadangkan menjadi khalifah ataupun pemerintah ataupun gabenor. Pada zaman pemerintahan Khalifah Umar bin al-Khattab beliau dilantik menjadi imam untuk mengepalai solat tarawikh.

 Umar sangat menghormati keilmuan dan pegangan agamanya. Dalam Tabaqat Ibn Saad, ada riwayat yang Ubai bin Ka’ab pernah bertanya Umar:
 مالك لا تستعملني؟»، قال: أكره أن يدنس دين

 “Mengapa engkau tidak melantikku  (sebagai anggota pentadbiran). Jawab Umar: Aku tidak suka dicemari agamamu”.

 Ini kerana, pengurusan politik mempunyai seni dan bidangnya yang tersendiri, bukan semua orang mampu mengharunginya.

 5. Inilah juga yang Nabi s.a.w jawab kepada sahabat yang dikasihi baginda Abu Zar, apabila beliau meminta jawatan politik daripada Nabi s.a.w.

 Jawapan baginda kepadanya: “Wahai Abu Zar! Sesungguhnya engkau ini lemah, sedangkan jawatan itu adalah amanah. Ia pada hari akhirat nanti adalah kerugian dan penyesalan, kecuali sesiapa yang mengambilnya dengan kelayakan dan menunaikan apa yang menjadi tuntutannya. (Riwayat Muslim).

 Abu Zar bukan lemah iman, tapi lemah dalam kemampuan politik. Justeru itu Nabi s.a.w menyatakan ia nanti satu kerugian di akhirat disebabkan kegagalan memikul tanggungjawab politik sekalipun baik di sudut amalan peribadi.

 6. Dalam bahasa tempatan kita, bukan semua yang bergelar ustaz tahu berpolitik. Bahkan dalam Sirah, Rasulullah s.a.w melantik muka-muka baru yang mungkin ‘tidak terkenal dengan warak’ tetapi tangkas dan memenuhi sasaran kepimpinan.

 Ini seperti melantik ‘Amr bin al-As menjadi gabenor ‘Oman walaupun beliau masih baru menganut Islam dibandingkan sahabat-sahabat yang lain.

 7. Bahkan Nabi s.a.w mengiktiraf mereka yang mempunyai kualiti kepimpinan yang tertonjol semasa zaman jahiliah. Apabila mereka menganut Islam dan dapat memahami Islam dengan baik, maka mereka yang terpilih semasa zaman jahiliah akan terpilih juga semasa Islam.

 Seniority dalam menganut agama bukan penentu kepada kepimpinan. Ini disebut dalam hadis Nabi s.a.w: “Manusia bagaikan bahan galian, seperti galian emas dan perak. Mereka yang terpilih semasa jahiliah, terpilih juga semasa Islam sekiranya mereka itu memahami Islam” (Riwayat al-Bukhari dan Muslim)

 8. Oleh itu, pandangan sesetengah pihak supaya pilih calon pilihanraya orang yang kelihatan kuat atau ada pengetahuan agama TANPA menilai kemampuan individu itu dalam urustadbir politik  merupakan satu kesilapan yang menyanggahi petunjuk Nabi s.a.w dan para sahabah baginda.

 9. Namun, jika ada tokoh yang kuat beragama dan tangkas dalam urustadbir politik maka pasti itulah yang terbaik. Inilah sebabnya Abu Bakar,  Umar, Uthman dan Ali dipilih. Bukan kerana sekadar kuat beribadah, tetapi kukuh pengetahuan agama dan tangkas dalam bidang politik.

 10. Namun, jika sekadar imam dan ustaz semata terus kita lantik tanpa menilaikan kemampuan urustadbir yang baik (good governance) maka itu merupakan satu kesilapan di sudut agama dan juga kebijaksanaan hidup.

 Maka kenyataan sesetengah pihak yang menyamakan pilihan imam solat dengan pilihan calon pilihanraya merupakan satu kesilapan.

 Dr. Mohd Asri Zainul Abidin
 Mufti Perlis.

0

0

votes
Article Rating
Kongsikan artikel ini


SELEPAS SYED HAMID TURUT BERSUARA, BEKAS2 MENTERI LAIN JUGA PERLU
BERANI TAMPIL SECARA TERBUKA

 Sebaik Tun Daim Zainuddin dan Rafidah Aziz dipecat daripada UMNO, manakala Rais Yatim pula bakal menerima nasib yang sama dalam sehari dua lagi kerana beliau tetap berkeras untuk berkempen di pentas Pakatan Harapan walaupun UMNO memberi amaran terhadapnya, kini seorang lagi bekas menteri muncul bersuara.

 Kali ini, Syed Hamid Albar, bekas Menteri Dalam Negeri pula menulis surat terbuka kepada rakyat Malaysia agar menggunakan hak mereka pada 9 Mei nanti untuk suatu perubahan yang positif.

 Membaca surat terbuka beliau itu, meskipun tidak dinyatakan secara terbuka, tidaklah sukar untuk memahami bahawa seruannya tidak lain ialah agar rakyat menolak BN dan memilih Pakatan Harapan sebagai kerajaan yang baru selepas 9 Mei ini.

 Berikut adalah isi surat tersebut:-

 Kepada seluruh rakyat Malaysia,
 pilihanraya umum ke-14 semakin hampir dan semestinya ramai antara anda telah terdedah kepada pelbagai ‘hadiah’, poster-poster dan iklan-iklan kempen serta taktik menakut-nakutkan.

 Di sebalik segala yang disampaikan, saya berharap anda semua juga berpeluang untuk mendengar pendirian dan pandangan-pandangan matang serta rasional yang telah bersuara.

 Sebagai pengundi, kita tidak patut membantu mereka yang sudah sedia kuat. Jangan sesekali terperangkap dalam situasi ini.

 Pada 9 Mei nanti, marilah kita bersama-sama sebagai rakyat Malaysia, mengundi dengan hati yang ikhlas untuk perubahan yang positif.

 Undilah mengikut naluri dan suara hati. Undilah dengan ikhlas. Gunakan kebijaksanaan dan pertimbangan yang rasional.

 Undilah untuk mereka yang berintegriti, yang dihormati, telus, amanah dan yang akan bekerja keras serta boleh dipercayai, kerana kualiti-kualiti ini akan menjadi asas kepada kerajaan yang mereka wakili.

 Inilah maksud demokrasi yang sebenar – kebebasan untuk memilih sesiapa sahaja yang mampu untuk menggerakkan aspirasi menjadi realiti dan bukan setakat janji kosong melalui kempen dengan slogan-slogan dan manifesto.

 Kita seharusnya menghormati mereka yang mempunyai kuasa, namun kita tidak patut gentar terhadap mereka.

 Fikirkanlah tentang masa depan dan fahamilah bahawa keputusan yang akan anda buat pada 9 Mei ini tidak hanya memberi kesan kepada lima tahun akan datang, malah ia akan menjadi titik rujukan untuk tahun-tahun kemudiannya.

 Malaysia adalah negara yang masih muda dan sedang rancak membentuk dirinya sebagai sebuah negara demokratik.

 Perjalanan sehingga ke hari ini penuh dengan pelbagai liku, namun saya percaya jika kita benar-benar bersatu berasaskan objektif bersama dan mempertahankan perjuangan kita demi keadilan dan kehormatan, InsyaAllah, ini mampu menumpaskan penipuan, pembohongan dan pemalsuan.

 Rakyat Malaysia sekalian,
 marilah kita mengundi dan semoga undi kita membentuk kerajaan untuk rakyat, oleh rakyat.

 Penentuan masa depan ada di tangan kita. Undilah dengan bijak.
 Sebagai rakyat Malaysia, kita menegakkan perlembagaan dan kedaulatan undang-undang.

Syed Hamid Albar.
Meskipun kita boleh menghargai sumbangan dan peranan Syed Hamid Albar ke arah perubahan melalui suratnya itu, tetapi hendaklah juga disedari bahawa sekarang adalah “waktu perang”  dan semua orang lebih wajar untuk berterus terang.

 Dalam hal ini, adalah lebih terpuji jika Syed Hamid Albar berani melangkah setapak lagi iaitu bercakap atau muncul secara terbuka tentang sokongan dan seruannya kepada  rakyat agar menyokong Pakatan Harapan dengan lebih jelas dan nyata.

 Tidak perlu berkias, bermadah dan menulis dengan ayat berlapik lagi. Semua hasrat di hati perlu diluahkan dengan berterus-terang kerana UMNO dan BN sudah begitu teruk kerosakannya, sementara Najib Razak pula tidak boleh dibiarkan lagi terus berkuasa dengan lebih lama.

 Sebagaimana Rais Yatim yang mahu terus bersuara dan berkempen di pentas ceramah Pakatan Harapan, walau diperingatkan oleh Tengku Adnan Tengku Mansor bahawa beliau akan dipecat sebaik didapati berbuat demikian, Syed Hamidi Albar juga wajar berani berbuat demikian.

 Jawapan Rais bahawa beliau hanya takut “dipecat” Tuhan seharusnya menjadi rangsangan buat Syed Hamid Albar agar menjadi lebih berani lagi.

 Ingatlah bahawa perjuangan dalam pilihanraya kali ini ialah untuk menyelamatkan negara dan menumbangkan kerajaan kleptokrasi yang membawa kesengsaraan kepada rakyat jelata.

 Selain Syed Hamid Albar, bekas-bekas menteri yang lain, kiranya benar mereka masih sayangkan negara dan ingin rakyat  mendapat lebih keselesaan, mereka juga perlu bangun bersuara bersama denyut nadi rakyat yang ketika ini sedang membara panasnya.

 Jangan sekadar selesa dengan kehidupan sebagai pesara yang tidak mahu berbuat apa-apa di sebalik wang pencen beribu-ribu setiap bulan yang diterima.

 Fikirkanlah sama kehidupan rakyat yang menderita dan generasi seterusnya yang tiada jaminan masa depan jika Najib, UMNO dan BN terus lagi berkuasa.

 Sebagai bekas-bekas menteri, penampilan dan sokongan terbuka mereka secara beramai-ramai atau berkumpulan kepada Pakatan Harapan dengan sendirinya mampu menambahkan lagi kebangkitan rakyat bagi menjadikan tsunami Malaysia yang kuat benar-benar menjadi kenyataan.

 Berbaki masa lagi tiga hari sebelum hari pengundian, belumlah terlambat, bahkan masa yang sangat strategik sebenarnya untuk bekas-bekas menteri yang lain untuk segera tampil menyatakan penolakan terhadap Najib, UMNO dan BN demi kepentingan rakyat dan negara yang sama-sama kita cintai ini.
Menyokong Pakatan Harapan tidak bererti hanya bertujuan untuk menjadikan Tun Mahathir Mohamad sebagai Perdana Menteri buat kali kedua semata-mata, tetapi tindakan itu lebih memperlihatkan sikap bekas-bekas menteri berkenaan yang sentiasa pro dan mengutamakan rakyat sehingga ke akhir hayat.

 Ayuh…bangunlah semua bekas-bekas menteri yang ada – bersama kita dengan rakyat jelata untuk selamatkan negara Malaysia ini!!!
(ShahbudinHusin 06/05/2018).

0

0

votes
Article Rating
Kongsikan artikel ini


CUKUPKAH SEKADAR BERANI BERKICAU DI TWITTER SAJA?

Selepas menulis surat terbukanya semalam, Syed Hamid Albar terus meluahkan rasa lucunya apabila tulisannya itu dianggap sebagai menyokong BN.

 Kenyataan saya jelas bahawa saya menyokong perubahan yang positif, demokrasi dan pilihanraya yang adil. Bukan untuk menyokong Barisan Nasional, demikian tweet Syed Hamid Albar di laman twitternya hari ini.
Cukupkah menyokong perubahan yang positif, demokrasi dan pilihanraya yang adil serta bukan menyokong BN, tetapi sekadar melakukannya melalui twitter saja?

 Kenapa tidak berani malangkah setapak lagi dengan memilih untuk bercakap secara terbuka  sepertimana Tun Daim Zainuddin, Rais Yatim dan Rafidah Aziz?

 Atau mungkin tambah berkesan jika umum saja keluar daripada UMNO sebelum pembuangan undi pada 9 Mei ini?
Jika sudah bukan menyokong BN, untuk apa lagi kekal dalam UMNO?

 Apakah perubahan positif yang Syed Hamid Albar boleh harapkan dengan hanya berkicau di twiiter ini?
(ShahbudinHusin 07/05/2018)

0

0

votes
Article Rating
Kongsikan artikel ini


LAGI DUA HARI SEBELUM 9 MEI, JANGAN BERHENTI MENGGERAKKAN TSUNAMI

 Hari ini sudah hari Isnin dan hanya dua hari saja lagi sebelum tibanya detik pengundian 9 Mei yang ditunggu-tunggu oleh pencinta perubahan.

 Secara tersurat, mahupun tersirat, perubahan kerajaan daripada BN kepada Pakatan Harapan tidak diragui semakin nyata dan barangkali terlalu sukar untuk dielakkan lagi.

 Keinginan rakyat kepada perubahan sudah mencapai kemuncaknya sekarang ini. Bukan saja program-program anjuran Pakatan Harapan semakin hari semakin mendapat limpahan kehadiran yang tidak pernah terfikirkan sebelum ini, bahkan perbualan rakyat di mana-mana juga memperlihatkan situasi yang sama.

 Semua ini tidak lain menandakan keinginan rakyat kepada perubahan dan majoritinya tidak sabar lagi mahu menolak UMNO serta BN ke kotak simpanan sejarah.

 Melihat semua perkembangan yang sedang berlaku,  UMNO bukan tidak sedar mengenainya. Najib Razak sendiri tahu tempoh hayatnya sebagai Perdana Menteri kian menemui detik penamatnya.

 Teori RAHMAN ternampak ada kebenarannya. Oleh kerana ia sudah lengkap dengan Najib mengakhiri huruf N itu, bermakna berakhirnya hayat UMNO juga adalah paling mungkin ditangan Najib yang merupakan Perdana Menteri paling banyak terpalit dengan skandal dan kekotoran dalam pentadbiran negara.

 Cuma, UMNO masih cuba menafikan kebangkitan rakyat yang sedang berlaku itu semata-mata untuk meredakan keresahan dalam hati mereka.

 Sementara Najib mengatakan kehadiran yang ramai dalam program ceramah Pakatan Harapan kerana mereka diangkut dengan bas, terdapat juga pemimpin lain mengatakan kehadiran yang ramai itu tidaklah menjanjikan undi serta ada juga yang mengatakan gambar-gambar yang tersebar yang memperlihat kebanjiran hadirin itu kononnya merupakan gambar yang sudah diedit.

 Sungguh kelakar semua hujah itu, terutama kata-kata Najib yang mengatakan kehadiran puluhan ribu itu diangkut dengan bas.

 Bagi yang biasa hadir di mana saja program ceramah Pakatan Harapan, mereka tentu sedar bahawa tiada sebiji pun bas terdapat di sekitar program itu diadakan. Semua yang datang adalah dengan keikhlasan untuk menukar kerajaan.

 Sebaliknya, bukan saja dalam pengetahuan umum sejak dulu, malah malaikait pun tahu bahawa menggunakan bas, membayar elaun, memberi duit makan dan baju T adalah budaya UMNO yang sudah menjadi amalan sejak sekian lama dahulu.

 Pakatan Harapan tiada wang sebanyak UMNO kerana mereka tiada projek, tiada 1MDB dan tiada sokongan negara China untuk semua itu. Mereka hanya ada semangat dan keazaman untuk memulih dan menyelamatkan negara.

 Semangat itulah yang kini semakin meresap dalam hati dan sanubari rakyat. Rakyat kini percaya hanya perubahan kerajaan dapat memberi kebaikan kepada masa depan mereka, manakala kekalnya lagi UMNO dan BN hanyalah suatu lanjutan keistimewaan tanpa batasan buat Najib dan Jho Low semata-mata.

 Meskipun kebangkitan rakyat dan kemungkinan tsunami berlaku tidak lagi dapat dielakkan, tetapi dua hari terakhir sebelum detik pengundian pada 9 Mei ini adalah detik penting dan kritikal yang harus diberi tumpuan sepenuhnya oleh semua orang.

 Semua kita ada peranan masing-masing untuk memastikan tsunami itu bukan saja pasti berlaku, bahkan kalau boleh biarlah gelombang serta gegarannya benar-benar kuat sehingga tidak mampu dipertahankan lagi dengan kuasa wang yang ada pada Najib, UMNO dan BN.

 Siapa pun kita, sementara pimpinan di atas terus dengan peranan mereka meneruskan rangsangan dan mengajak kebangkitan rakyat, setiap kita juga perlu memainkan peranan masing-masing ke arah itu.

 Jika kita ada saudara-mara, jiran tetangga, kawan-kawan, grup Whatsapp,  persatuan atau apa saja, inilah masanya kita perlu menyebarkan fakta-fakta kebenaran kepada mereka itu. Blogger pula pastilah lebih banyak memerah otak dan bersengkang mata untuk menghidangkan tulisan-tulisan yang berfakta.
Jangan kita mudah berpuas hati dan berhenti daripada terus berusaha, meskipun kebangkitan rakyat boleh dikata sudah ditahap menggembirakan. Terus dan terus kita sama-sama berusaha.

 Jika setiap kita dapat memainkan peranan itu mulai sekarang, tidak dapat tidak, selain tsunami tentu akan berlaku, malah kelahiran Malaysia baru pada 10 Mei nanti pasti akan menjadi hadiah terindah buat kita semua.
(ShahbudinHusin 07/05/2018).

0

0

votes
Article Rating
Kongsikan artikel ini


PERUTUSAN ANWAR IBRAHIM BUAT PENGUNDI PRU 14

 Assalamualaikum warahmatullahi wabarakatuh dan salam sejahtera.

 Saudara saudari yang saya muliakan,

 Dari Hospital Cheras, dengan kawalan ketat pegawai penjara, saya mohon saudara saudari bersama dalam gerakan rakyat menuntut perubahan sempena PRU14.

 Terdapat beberapa persoalan yang perlu dijelaskan kerana berulang kali diungkit oleh pimpinan UMNO-BN dan lain-lain.

 Paling mereka khuatiri adalah gandingan Tun Mahathir dan Anwar Ibrahim hinggakan TV3 menyiarkan pidato lama saya menyerang Tun Mahathir. Malah mereka lahirkan rasa aneh dan bingung mengapa saya dan keluarga sanggup berpakat dan mempercayai Tun Mahathir.

 Sewajarnya sebagai Muslim dan naluri insani, kita gembira dengan semangat ukhuwwah, silaturrahim dan persahabatan yang terjalin.

 Saya, Azizah dan sekeluarga tidak menafikan keresahan awal, namun pertimbangan – faaslihu baina akhawaikum – (Sebab itu, perbaikilah (damaikanlah), hubungan antara kedua saudaramu – Al-Hujurat Ayat 10) dan kepentingan negara dan rakyat mengatasi semua perkiraan lain.

 Tun Mahathir membuktikan dengan kegigihan berjuang; menerima keterbatasan lalu; memohon maaf dan mengorbankan masa dan tenaga untuk mengangkat  darjat dan martabat rakyat dan negara. Beliau bersabar menerima penghinaan UMNO-BN sambil menumpukan perhatian memperkukuh jentera Pakatan Harapan (PH).

 Saya ingin menyeru agar rakyat  memberikan dokongan untuk membolehkan beliau memperbaiki kebobrokan negara akibat rasuah dan penyalahgunaan kuasa kerajaan UMNO-BN di bawah pimpinan Dato’ Seri Najib Razak.

 Kempen UMNO-BN tertumpu kepada usaha menakutkan rakyat terutama masyarakat  Melayu kononnya akan diperalatkan DAP.

 Sentimen perkauman ditiup kerana kegagalan UMNO-BN menjawab skandal 1MDB, FELDA, dan keperitan rakyat akibat lonjakan harga setelah GST diperkenalkan.

 Rakyat adalah penentu; bukan wang sogokan tauke atau saudagar kaya; bukan fitnah dan propaganda media yang dikuasai UMNO-BN.

 Pakatan Harapan mendambakan perubahan; kepedulian rakyat dan pengukuhan institusi negara selaras dengan semangat Perlembagaan negara.

 Kami bertekad untuk bekerja menggalas tugas dengan penuh amanah dan kesedaran.

 Kami yakin kedudukan Islam akan lebih mekar dengan menjamin kebebasan beragama. Yang akan dibela adalah rakyat semua kaum. Umat Melayu dan bumiputera yang dibantu adalah di kalangan rakyat kebanyakan dan bukannya keluarga dan kroni kaya.

 Dalam tempoh 24 jam, masa depan negara dan nasib rakyat akan di tentukan oleh saudara saudari.

 Dengan lafaz Bismillah, undilah dengan bijak dan bertanggungjawab.

 Rakan-rakan yang telah bersama sejak 2013 perlu bangkit menggerakkan rakyat dalam muafakat mantap Pakatan Harapan. Bantu ibu bapa, sanak saudara dan adik  adik untuk turut mengundi.

 Kepada Allah SWT kita pohon petunjuk dan keberkatan.

 Anwar Ibrahim
 7 Mei 2018

0

0

votes
Article Rating
Kongsikan artikel ini


RAMAI PENYOKONG BN AKAN BERALIH MENGUNDI PAKATAN HARAPAN

 Dalam beberapa hari kebelakangan ini saya berkesempatan berkunjung ke beberapa negeri untuk meninjau suasana pilihanraya yang sedang berlangsung sekarang ini.

 Pada Jumaat lalu, saya meninjau beberapa kawasan di Negeri Sembilan dan Melaka.

 Kemudian pada Sabtu dan Ahad, saya berada di Pahang dengan mengunjungi kawasan Pekan, Kuantan, Indera Mahkota, Maran, Temerloh serta Bera.

 Semalam dan hari ini pula, saya berada di Perak dengan meninjau kawasan sekitar  Tanjung Malim, Tapah, Teluk Intan, Bagan Datuk, Lumut, Ipoh dan sehinggalah ke Kuala Kangsar serta Lenggong.

 Sebelum itu, saya juga ada melakukan tinjauan singkat di beberapa kawasan di sekitar Selangor dan Wilayah Persekutuan.

 Di kebanyakan kawasan,  suasana kempen dan riuh-rendah orangramai memeriahkan pilihanraya memang terlihat “sejuk” dan urusan harian berjalan seperti biasa tanpa banyak gangguan.

 Perang poster hampir tidak berlaku di kebanyakan kawasan di mana hanya poster BN dan dacing yang banyak memonopi sesuatu kawasan itu.

 Di Bagan Datuk, ada peniaga memaklumkan mereka kini dihiburkan dengan pelbagai konsert percuma sejak kempen pilihanraya bermula, manakala di Pekan, terdapat majlis bacaan puisi yang melibatkan kehadiran Ramli Sarip pada malam Sabtu yang lalu.

 Meskipun demikian, dalam beberapa perbualan sepanjang empat lima hari kebelakangan ini dengan para peniaga dan orangramai di kedai-kedai makan serta pertanyaan spontan dengan sesiapa yang sempat diajak berbual, keinginan kepada perubahan ternampak memang wujud dengan agak ketara.
Bagaimanapun, semuanya bagaikan berlaku dalam diam dan mereka hanya meluahkannya setelah beberapa lama diajak untuk berbual. Mereka juga bagaikan sudah menetapkan pilihan pada 9 Mei nanti.

 Bagi peniaga bukan Melayu, kalau pun tidak 100 peratus, tetapi hampir 90 atau 95 peratus daripadanya adalah cenderung kepada Pakatan Harapan dan Tun Mahathir.

 Kelembapan ekonomi, pengunjung yang kurang dan GST adalah rungutan yang paling banyak didengari daripada mereka.

 Berkenaan pilihan antara Najib Razak dan Tun Mahathir Mohamad, rata-rata para peniaga bukan Melayu menzahirkan sokongan kepada bekas Perdana Menteri itu serta yakin beliau mampu memulihkan semula ekonomi negara.

 Orang biasa yang ditemui, kebanyakannya bersungut berhubung kenaikan harga barang serta kepimpinan Najib yang mewah dan boros yang tidak boleh diterima lagi oleh mereka.

 Kebanyakan mereka mengakui adalah penyokong dan pengundi UMNO sebelum ini, tetapi kali ini mereka bertekad untuk mengundi dan memenangkan Pakatan Harapan pula.

 Kata mereka, apa salahnya mencuba Pakatan Harapan  untuk menerajui negara, terutama melihatkan kepada pelbagai janjinya seperti mahu menghapuskan GST, menstabilkan harga minyak dan mengembalikan subsidi barangan keperluan harian pengguna.

 Ada seorang yang mengakui pernah menjadi AJK UMNO Cawangan sebelum ini memberitahu, beliau akan menyokong apa saja yang dilakukan oleh Tun Mahathir dan ke mana haluan politiknya.
“Tun Mahathir idola saya dan saya lebih yakin beliau berganding Najib,” katanya lagi.

 Berdasrkan mood rambang itu, bukan saja  pencinta perubahan  dan mereka yang tertekan kehidupannya yang tidak sabar untuk menumbangkan UMNO dan BN, malah penyokong serta pengundi BN sebelum ini juga terlihat cenderung kepada perubahan.

 Di sebuah negeri, seorang veteran UMNO yang sempat dihubungi melalui telefon juga memaklumkan beliau tidak akan mengundi BN pada esok hari.

 “Sejak UMNO dan BN berada di bawah kepimpinan Najib, imej kerajaan sudah begitu teruk, terutama dengan perlakuan rasuah yang berleluasa yang tidak pernah berlaku seperti sebelumnya.

 “Selagi Najib ada memimpin UMNO dan kerajaan, bukan saja saya, malah ramai lagi tidak akan mengundi BN,” jelas beliau.

 Selain itu, kebanyakan pengundi juga didapati mulai terbuka minda mereka bahawa perubahan teraju kerajaan daripada BN kepada Pakatan Harapan tidak berkait sama sekali dengan soal masa depan bangsa Melayu atau momokan DAP akan menguasai negara, sebaliknya apa yang mereka lebih fikirkan ialah survival dalam meneruskan kehidupan.

 Kata mereka, jika selama 22 tahun Tun Mahathir mentadbir negara ini dengan mampu menjaga kepentingan Melayu dan seluruh rakyat yang lain tanpa mengancam kedudukan mana-mana pihak,  di mana logiknya kita tidak boleh meyakini beliau menerajui negara ini untuk sekali lagi?
(ShahbudinHusin
08/052018
).

0

0

votes
Article Rating
Kongsikan artikel ini


UNDI UNTUK PERUBAHAN, UNDI DEMI MASA DEPAN, UNDI PAKATAN HARAPAN

Hari ini adalah hari mengundi. Ia adalah hari untuk kita semua membuat pilihan tentang kerajaan masa depan.
Pilihannya juga sudah jelas – antara kleptokrasi dan pencuri atau kembali kepada demokrasi yang sejati.
Tetapi, dengan di malam terakhir pun Najib Razak masih menjanjikan habuan dan umpan iaitu cuti umum dua hari pada 14 dan 15 Mei, tiada tol selama lima hari di awal Syawal dan pengecualian cukai bagi anak-anak muda di bawah usia 26 tahun, gambarannya ialah Najib sudah diberi bayangan tentang kekalahannya.
Lantaran itu, beliau masih cuba menukar kekalahan kepada kemenangan dengan menawarkan habuan dan umpan yang realitinya hanyanya bersifat jangka pendek semata-mata.
Ia sekaligus memberi makna bahawa manifesto BN setebal lebih 200 mukasurat, 14 teras dan dan 364 insiatif yang dibentangkan pada 7 April lalu adalah tidak laku dan ditolak rakyat.
Maka, Najib terpaksa membuat manifesto baru yang hanya mengandungi tiga perkara – cuti umum dua hari, tiada tol dan pengecualian cukai pendapatan untuk anak-anak muda.
Namun, jangan sesekali kita terpedaya dengan habuan dan umpan di saat-saat akhir ini. Ialah adalah ibarat “gula-gula disaluti ganja” yang hanya menyeronokkan untuk seketika saja.
Berbeza dengan amanat terakhir Tun Mahathir Mohamad malam tadi, perinciannya cukup jelas iaitu mengenai maruah, masa depan negara dan membetulkan kesilapan yang telah dilakukan Najib sebelum ini.
Untuk itu, rakyat dan pengundi yang mula menunaikan tanggungjawab hari ini, tiada pilihan lain selain perlu mengundi Pakatan Harapan yang menggunakan simbol PKR. Mengundi Pakatan Harapan ialah untuk untuk perubahan dan masa depan.
Mengundi Pakatan Harapan pada hari ini adalah langkah pertama ke arah perubahan. Perubahan yang kita lakukan hari ini akan memudahkan lebih banyak perubahan lain di masa akan datang.
Malah jika Pakatan Harapan gagal menunaikan janjinya sekali pun selepas ini,mtidak sukar lagi untuk menjatuhkannya dalam pilihanraya lima tahun akan datang dan kembali memberi kuasa semula kepada BN.
Namun, jika BN dikekalkan lagi hari ini, ia akan terus berkuasa buat selama-lamanya. Lebih dari itu, Najib dan Rosmah, mungkin dengan lebih banyak karenahnya lagi, akan terus membuatkan kita sakit hati dan menderita separuh mati.
Selain itu, dengan semua menteri-menteri yang ada dipilih semula sebagai calon pilihanraya, kemenangan BN juga tidak menjanjikan apa-apa perubahan dalam susunan anggota kabinet kerajaan.
Sanggupkah lagi kita melihat adanya lagi Nazri Aziz, Tengku Adnan Tengku Mansor, Salleh Said Keruak, Noh Omar dan yang lain-lain terus menjadi pemimpin kita?
Kepada penyokong Pas pula, sedarilah parti itu semakin dipinggirkan dan tidak akan ke mana-mana dalam pilihanraya kali ini. Memberi kepada Pas hanya mungkin mengurangkan peluang Pakatan Harapan menjadi kerajaan, manakala Pas sendiri akan lebih tersudut di penjuru tepi.
Oleh itu, demi masa depan negara ini, beralihlah dengan turut mengundi Pakatan Harapan.
Untuk tujuan memantapkan kerajaan selepas ini, Pakatan Harapan mesti diberikan undi dan sokongan yang lebih jitu, bukan sekadar sipi-sipi dengan 115 kerusi atau jumlah yang hampir-hampir dengannya.
Ingatlah, pilihanraya kali ini adalah untuk kita, untuk masa depan kita dan untuk kebaikan anak-anak serta cucu kita. Hanya dengan perubahan, generasi akan akan datang lebih terjamin, bukan dibuai dengan angan-angan, tetapi dalam masa yang sama terus dibebani hutang.
(ShahbudinHusin 09/05/2018)

0

0

votes
Article Rating
Kongsikan artikel ini


TAHNIAH RAKYAT MALAYSIA

Sekarang sudah pukul 1.35 pagi, tetapi SPR masih lagi belum mengumumkan secara rasmi keputusan PRU 14.
Bagaimanapun, keputusan tidak rasmi menunjukkan Pakatan Harapan telah dapat membentuk kerajaan baru dengan berjaya mengalahkan BN.
Ini juga bermakna Tun Mahathir Mohamad akan kembali menjadi Perdana Menteri buat kali kedua dalam usianya yang sudah mencecah 93 tahun.
Dilaporkan, keputusan tidak rasmi menunjukkan Pakatan Harapan berjaya memenangi 131 kerusi, BN 74 dan Pas 17.
Namun, jumlah kerusi itu mungkin berubah apabila keputusan rasmi diumumkan oleh SPR nanti.
(Keputusan rasmi PRU 14 yang diumumkan SPR pada kira-kira 5 pagi tadi ialah PH 122, BN 79, Pas 18 dan lain-lain parti 3)
Pakatan Harapan juga dilaporkan berjaya menguasai negeri Pulau Pinang, Kedah, Perak, Selangor, Negeri Sembilan, Melaka dan Johor.
BN hanya berjaya mengekalkan kuasa di Pahang dan Perlis, selain Sarawak.
Pas pula berjaya mempertahankan Kelantan dan merampas kembali Terengganu.
Keputusan pilihanraya kali ini adalah kejayaan terbesar kebangkitan rakyat di seluruh negara sejak merdeka sehingga berjaya mewujudkan tsunami untuk menolak Najib Razak, UMNO dan BN.
Tsunami rakyat kali ini juga mengakibatkan ramai menteri ditimpa kekalahan dan bakal kehilangan jawatan masing-masing.
Sebelum Pakatan Harapan melangkah ke episod lain yang ditunggu-tunggu oleh semua, buat sementara ini ucapan setinggi-tinggi tahniah dan syabas harus diucapkan kepada seluruh rakyat Malaysia yang berani membuat keputusan untuk perubahan.
Saya sendiri merasa kepuasan yang tidak terhingga malam ini apabila perjuangan melalui tulisan dalam blog dan buku-buku politik untuk mengajak rakyat ke arah perubahan dan menolak BN sejak bertahun-tahun lalu, akhirnya menemui titik kejayaannya.
Dengan perubahan dan tumbangnya BN ini, Malaysia diharapkan akan melangkah ke dunia baru yang mudah-mudahan memberi lebih kebaikan dan kesejahteraan kepada rakyat.
Syabas dan tahniah buat seluruh rakyat Malaysia dan syukur kepada Tuhan atas kejayaan perubahan ini.
(ShahbudinHusin 10/05/2018)

0

0

votes
Article Rating
Kongsikan artikel ini


TUN M DAN MASUK KUBUR

Bukan semua perkara kita boleh setuju dengan YBg.Tun Mahathir. Banyak juga pendapat dan tindakan Tun M yang kita kurang setuju atau tidak boleh menerimanya. Beliau BUKAN MAKSUM untuk kita terima semua pendapatnya. Rekod Tun M pun bukan semuanya kita boleh puji. Di samping, secara u, kita tidak boleh menafikan jasa, sumbangan dan kebijaksanaan beliau dalam banyak hal.
Tokoh-tokoh politik seperti Tun M,  DS Najib, DS Anwar, DS Abdul Hadi dan lain-lain sering dikaitkan dengan pelbagai cerita positif dan negatif. Jangan kita telan semua yang dikaitkan dengan mereka tanpa penilaian yang matang dan jangan juga kita menerima segala apa yang mereka lontarkan tanpa berfikir dengan seimbang. Apapun, mempercayai mana-mana orang politik seratus peratus merupakan satu kesilapan.
Hari ini orang bercerita pasal Tun M dan kubur. Saya juga ingin berkongsi cerita pasal Tun M dan kubur. Walaupun cerita biasa, tapi mungkin ada sesuatu yang boleh kita belajar.
Pada tahun 2014, ketika itu saya sabatical di SOAS London, Tun M datang ke London. Tun M tinggal di rumah Kerajaan Malaysia yang ketika itu sedang bocor bumbungnya. Saya dan Tun M bertemu empat mata membincang beberapa perkara. Tun M bertanya saya beberapa soalan berkaitan agama. Kami berdiskusi.
Kemudian Tun M membincangkan tentang YAB PM DS Najib. Masa itu beliau belum lagi menentang DS Najib secara terbuka. Beliau menyebut isu-isu seperti yang beliau sebut dalam kempen beliau sekarang. Saya hanya mendengar. Benar ataupun salah, saya tiada bahan untuk dinilai ketika itu.
Saya bertanya beliau, “Habis Tun nak buat apa? Tun nak bersuara ke”?
Ketika itu Tun M mengungkap satu ungkapan yang selalu saya ingat apabila terlihat wajah beliau. Kata Tun M kepada saya: “Nanti orang akan kata orang tua ni tak habis-habis asyik kacau orang lain jadi Perdana Menteri. Orang macam saya ini sepatutnya dah duduk bawah dah (masuk kubur). Tapi saya ni sayang kepada negara saya”.
Saya lihat Tun M yang ketika itu dalam keadaan keletihan, lesu dan sedih. Saya sendiri tersentuh dengan ucapan beliau itu. Saya diam sahaja. Kami bincang beberapa tajuk lain.
Semasa itu saya tidak sangka Tun M akan menubuhkan parti politik baru dan secara terang-terangan melawan DS Najib. Saya tidak sangka hari ini beliau yang menyatakan ‘sepatutnya beliau sudah masuk kubur’ berdiri atas pentas politik kempen pilihanraya secara besar-besaran. Ini kerana dalam ungkapan Tun M itu seolah-olah tidak banyak harapan dan beliau hanya menunggu masa untuk ‘masuk kubur’. Apatahlagi semasa itu anak beliau masih memegang jawatan MB Kedah.
Cumanya, dalam masa yang sama beliau kata ‘saya sayang kepada negara saya’. Allah Maha Mengetahui. Rasanya beliau ikhlas. Tapi saya fikir beliau mungkin terpaksa pertimbang antara usianya, kedudukannya yang dihormati di sisi negara, kedudukan anaknya dan banyak lagi kelebihan lain yang beliau sedang kecapi ketika itu.
Apabila saya balik ke Malaysia 2015 menjawat semula jawatan Mufti Perlis untuk kali kedua, beberapa kali juga saya berjumpa dengan Tun M secara empat mata. Beliau mengulangi cerita yang sama. Cumanya, tidak sangka sehingga hendak menubuhkan parti politik dan bertanding pilihanraya.
Jika orang beritahu saya Tun M bertindak begitu sebab mahu bela anaknya, maaf, secara peribadi, saya mempunyai pengalaman yang berbeza. Tun M telah menyuara bantahan itu sebelum anaknya terbuang.
Hari ini hari mengundi. Entahlah. Dunia bagaikan mimpi. Tun M bertanding dan mahu jadi PM semula. Tidak pernah di Malaysia seseorang jadi PM dua kali. Cumanya, saya sendiri jadi Mufti sebanyak dua, walaupun tidak pernah terjadi sebelum itu. Pada awalnya saya sendiri rasa ganjil. Dunia politik pasti tiada apa yang mustahil.
Saya tidak pasti sejauh manakah Tun M boleh bertahan dengan usianya itu. UMUR TIDAK BERPIHAK KEPADANYA. Itu apa yang ketara kita nampak. Selain itu, hanya Allah Yang Tahu. Tok Wan (lelaki) saya dahulu ketika dia berusia 100 tahun, orang sinis kepadanya bila beliau menanam pokok-pokok durian di tanahnya. Mereka kata: “Sempatkah nak makan durian orang tua tu”?!
Ditakdirkan Allah, beliau meninggal pada usia 126 tahun menurut hitungan anak-anaknya. Beliau sihat. Hanya sakit pada penghujung hayat. Sempat makan banyak musim durian yang beliau tanam.
Pastinya, menguruskan negara tidak seperti menanam durian. Namun, usia manusia dan apa yang akan terjadi di masa hadapan tiada siapa yang tahu.
Kita semua tidak tahu apa yang akan terjadi. Kita mengundi untuk masa depan. Namun tiada siapa yang tahu masa depan melainkan Tuhan. Agama mengajar kita berusaha dan bertawakal.
Kita berusaha untuk yang kita jangka lebih baik ataupun kurang buruk. SIAPAKAH yang terbaik?, ataupun SIAPAKAH yang kurang buruk? Itu semua memerlukan penilaian yang seimbang dan penuh kematangan.  Setelah berijtihad dalam membuat penilaian, kita serah kepada Allah.
Nilailah hujah Tun M, hujah DS Najib, hujah DS Abdul Hadi dengan adil. Dengarlah hujah dari semua pihak kemudian berijtihadlah, dan buatlah penilaian yang kita yakin terbaik. Selamat mengundi!
Dr Mohd Asri Zainul Abidin
Mufti Perlis.

0

0

votes
Article Rating
Kongsikan artikel ini


SUDAH KENA 'BULLSHIT', TAKKAN TAK FAHAM-FAHAM LAGI?

Sebaik saja BN disahkan tewas kepada Pakatan Harapan dan Najib  Razak tidak mungkin lagi menjadi Perdana Menteri, Peguam Negara, Apandi Ali pagi ini membuat kenyataan bahawa jabatan yang diterajuinya adalah bebas daripada sebarang cengkaman politik.
Sehubungan itu, tegasnya, Pejabat Peguam Negara kekal berperanan sebagai penasihat kepada kerajaan Pakatan Harapan dan akan melakukan pendakwaan ke atas kesalahan-kesalahan jenayah tanpa mengira senario politik semasa.
Apandi dilantik sebagai Peguam Negara pada 2015 berikutan penyingkiran secara mengejut penyandang terdahulu, Gani Patail ketika sedang mengetuai pasukan petugas khas menyiasat skandal 1MDB dan kemasukan wang RM2,600 juta ke dalam akaun peribadi Najib Razak dan baru-baru ini kontrak perkhidmatannya disambung lagi selama tiga tahun sehingga 2021.
Apandi kemudian membersihkan Najib daripada sebarang salah laku jenayah berkaitan 1MDB.
Bagaimanapun, Tun Mahathir Mohamad yang dijangka mengangkat sumpah sebagai Perdana Menteri ke-7 di Istana Negara petang ini ketika ditanya wartawan tentang reaksinya berhubung kenyataan Apandi itu berkata, ia adalah “bullshit” (mengarut).
Saya fikir apa yang Peguam Negara kata berkenaan menasihatkan kerajaan itu sebagai mengarut kerana kerajaan belum dibentuk lagi, katanya.
Kehkehkeh….
Dengan sindiran pedas Tun Mahathir itu, Apandi seharusnya faham tentang kedudukan dan nasib dirinya.
Gambarannya ialah kerajaan Pakatan Harapan dan Tun Mahathir tidak memerlukan lagi nasihat beliau atas kedudukannya sebagai Peguam Negara selepas ini.
Maka, sebaiknya Apandi patut mula berkemas-kemas untuk meninggalkan jawatan tersebut kerana nampaknya di mata Tun Mahathir, pelindung kleptokrat hampir pasti tiada tempat di hatinya.
Tetapi, adakah Apandi faham bahasa sindiran Tun Mahathir itu?
(ShahbudinHusin 10/05/2018)

0

0

votes
Article Rating
Kongsikan artikel ini


JANGAN BERLENGAH, TUN M MESTI SEGERA SIASAT 1MDB, TANGKAP NAJIB DAN
BAWA BALIK JHO LOW

Malam tadi, di sebuah kedai makan yang selalu menjadi tumpuan ramai, semua mata tertumpu ke kaca televisyen yang diletakkan di beberapa sudut ruang makan restoran tersebut.
Semua meja didapati hampir penuh dengan orangramai bukan saja didapati mahu menjamu selera, tetapi juga ingin menyaksikan majlis angkat sumpah Tun Mahathir Mohamad sebagai Perdana Menteri ke-7.
Rata-rata kelihatan teruja dengan memberi tumpuan penuh terhadap  majlis  yang disiarkan secara langsung serta beberapa kali seolah-olah tertangguh itu.
Sebaik saja Tun Mahathir selesai mengangkat sumpah yang kemudian diikuti dengan bacaan doa, sekumpulan anak muda tiba-tiba bertepuk tangan dan menjerit kegembiraan kerana pemimpin yang selalu dihina disebabkan usia tuanya, dilemparkan kata-kata cercaan dikata “baling gelas pun tak pecah”, akhirnya kembali menduduki kerusi Perdana Menteri yang sudah dilepaskannya kira-kira 15 tahun sebelum ini.
Tepukan anak muda tersebut itu seterusnya diikuti sama oleh kebanyakan pengunjung di kedai makan itu sehingga ternampak ceria suasana di kedai makan itu.
Barangkali di tempat-tempat lain juga terdapat situasi yang sama di mana orangramai jelas secara terbuka  menzahirkan kegembiraan atas kejayaan Pakatan Harapan menumbangkan BN dan meraikan kembalinya Tun Mahathir sebagai Perdana Menteri.
Hakikatnya, dengan tumbangnya Najib Razak, UMNO serta BN serta kembalinya Tun Mahathir ke puncak kuasa sekali lagi, ia ibarat suatu kemerdekaan semula rakyat daripada segala kesengsaraan dan derita sejak bertahun-tahun sebelum ini.
Meskipun banyak faktor yang mungkin menyumbang kepada kemenangan Pakatan Harapan seperti penghapusan GST, pengembalian subsidi dan menstabilkan harga minyak, tidak dapat dinafikan bahawa dua tunjang dalam menjayakan kemenangan bersejarah ini ialah keyakinan rakyat terhadap Tun Mahathir dan keinginan rakyat untuk melihat deretan skandal dalam negara, khususnya yang melibatkan Najib dapat disiasat, dibongkar dan dibawa ke muka pengadilan dengan kadar yang segera.
Daripada sekian banyak skandal itu, sudah pasti kes melibatkan 1MDB, kemasukan wang RM2,600 juta ke dalam akaun peribadi Najib, Jho Low dan Rosmah Mansor adalah berada di senarai paling atas sekali.
Lebih daripada itu, janji untuk menyiasat dan membawa ke muka pengadilan mereka yang terlibat dalam kerugian wang serta harga negara dalam skandal itu juga turut terkandung dalam janji 100 hari Pakatan Harapan setelah diberikan mandat untuk berkuasa.
Dengan itu, setelah kuasa dalam genggaman sekarang ini, rakyat tentu saja tidak sabar-sabar lagi mahu melihat semua pendurjana dan penelan wang negara itu dapat dibawa ke mahkamah dan seterusnya dijatuhkan hukuman.
Selain Najib, Rosmah dan Riza Aziz yang harus disiasat atas skandal tersebut, individu di belakang tabir 1MDB iaitu Jho Low yang disahkan oleh DOJ sebagai dalang utama penyelewengan dana beribu-ribu bilion wang negara, haruslah juga diambil tindakan yang sama.
Melalui apa juga cara dan saluran sekali pun, Jho Low harus dicari dan dibawa pulang ke Malaysia untuk menjawab pelbagai persoalan yang selama ini menjadi tanda tanya dan keinginan rakyat untuk mengetahuinya.
Keyakinan dan kepercayaan rakyat terhadap Tun Mahathir cukup tinggi sebenarnya. Ia adalah berdasarkan rekod lampaunya memimpin negara selama ini.
Namun, oleh kerana skandal 1MDB yang dikaitkan dengan Jho Low dan diperkatakan ada kaitan  dengan kemasukan wang RM2,600 juta ke dalam akaun peribadi Najib telah menjadi antara bahan kempen utama PRU14, kerajaan baru Pakatan Harapan pimpinan Tun Mahathir tidak harus melengah-lengahkan penyiasatan terhadap perkara itu.
Kepercayaan dan keyakinan rakyat pasti akan terus meningkat jika tindakan dapat diambil dengan kadar sesegera yang boleh, tentunya setelah Pakatan Harapan dan Tun Mahathir menyelesaikan beberapa isu pokok seperti pembentukan kabinet, pertukaran ketua-ketua agensi kerajaan seperti Jabatan Peguam Negara, SPRM dan sebagainya, terhadap skandal mega 1MDB itu.
Sekarang adalah waktu yang sesuai untuk rakyat mengetahui kebenaran tentang wang RM2,600 juga itu. Jika benar ia adalah derma daripada kerabat diraja Arab Saudi, Najib harus menunjukkan bukti-buktinya.
Selama ini bukan saja Najib bercakap berbagai versi mengenainya, pemimpin-pemimpin UMNO juga tidak sekata mengenainya. Cumanya, berdasarkan penyiasatan DOJ, mereka mendapati wang ke akaun peribadi Najib itu dimasukkan oleh Tanore Finance Corporation yang dipunyai oleh Eric Tan Kim Loong atau nama kedua bagi Jho Low.
Maka, penyiasatan harus dilakukan agar kebenaran tidak terus disembunyikan.
Dalam waktu yang sama, kerajaan baru ini juga harus mengawai semua pintu keluar mulai sekarang untuk mengelakkan – manalah tahu – kalau-kalau ada antara nama yang mahu disiasat itu mengambil tindakan cuba melarikan diri ke luar  negara dan mencari perlindungan politik untuk menyelamatkan diri mereka.
Berani buat, berani tanggung dan mereka yang terlibat itu mesti berdepan pengadilan dan dihadapkan ke mahkamah  terlebih dahulu agar segala salah laku mereka yang merosakkan negara dapat menjadi pengajaran kepada kita semua.
(ShahbudinHusin 11/05/2018)

0

0

votes
Article Rating
Kongsikan artikel ini


UMNO BAKAL BERKUBUR?

Hari ini adalah hari ulangtahun kelahiran UMNO. Jika sebelum ini ketibaan tarikh 11 Mei disambut dengan penuh meriah, suasana kali ini sudah jauh berbeza.
Untuk tahun ini, buat pertama kali UMNO meraikan ulangtahun kelahirannya dalam keadaan ia sudah kehilangan kuasa dan Najib Razak selaku Presiden UMNO bukan lagi sebagai Perdana Menteri.
UMNO yang menunjangi BN telah kalah pada pilihanraya 9 Mei lalu kepada Pakatan Harapan yang diterajui oleh Tun Mahathir Mohamad. Ia adalah kekalahan pertama setelah lebih 60 tahun berkuasa.
Lebih daripada itu, mengikut ukuran perlembagaannya sendiri, UMNO juga sebenarnya adalah pertubuhan yang haram. Ini kerana di ketika perlembagaan UMNO memperuntukan pemilihan mesti diadakan setiap tiga tahun sekali dan jika ada lanjutan masa, ia tidak boleh melebihi 18 bulan selepas pemilihan terakhir pada 2013, tempoh itu sudah tamat pada 19 April yang lalu.
Tetapi, oleh kerana Pendaftar Pertubuhan atau ROS lebih merupakan alat kepada UMNO berbanding peranannya sebagai agensi kerajaan, lanjutan masa untuk mengadakan pemilihan telah diberikan sehingga 19 April 2019.
Dengan yang demikian, UMNO sebenarnya telah melanjutkan tempoh pemilihan sehingga 30 bulan, meskipun perlembagaannya sendiri memperuntukkan lanjutan masa yang dibenarkan hanya selama 18 bulan saja.
Oleh itu, bukankah UMNO telah terharam dengan sendirinya?
Memandangkan Pakatan Harapan kini sudah menguasai kerajaan, pendirian ROS mengenai status UMNO tidak mustahil akan berubah kerana agensi itu tidak lagi terikat dengan UMNO. UMNO juga tidak boleh lagi memperalatkan ROS.
Maka itu, pengisytiharan UMNO sebagai pertubuhan yang haram oleh ROS kerana gagal mematuhi perlembagaannya adalah sesuatu yang tidak mengejutkan akan berlaku dalam waktu terdekat ini.
Andai itu terjadi, dalam keadaan ia sudah kehilangan kuasa, siapakah yang sedia memulihkan semula UMNO?
Berdepan dua situasi itu – sudah hilang kuasa dan berstatus haram – persoalan yang menjadi bualan di kalangan ahli-ahli UMNO ialah apakah parti itu masih mampu bertahan atau akan berkubur?
Ada pihak merasakan UMNO akan berkubur selepas ini kerana para pemimpinnya tidak biasa hidup tanpa kuasa. Pemimpin UMNO adalah mereka yang sentiasa hidup dengan wang dan memburu kuasa, malah untuk meramaikan majlis-majlis pun mereka perlukan wang untuk membayar duit makan serta elaun kehadiran.
Pejuang-pejuang media sosial UMNO juga hanya bergerak dan rajin melakukan kerja jika diberikan ganjaran atau wang bulanan. Tanpa elaun, mereka lebih rela menggunakan telefon bimbit untuk menonton youtube atau sebagai alat hiburan diri semata-mata. Tiada lagi perjuangan dan keikhlasan di hati mereka.
Dengan itu, dijangkakan ramai yang akan keluar UMNO sedikit demi sedikit untuk menyertai mana-mana parti dalam Pakatan Harapan tidak lama lagi. Kecenderungan itu sudah mula kelihatan sekarang ini.
Jika ini berterusan berlaku, UMNO akan terus mengecil, tidak diminati dan akan lenyap dengan sendirinya. Ia tambah mungkin jika Pakatan Harapan semakin kuat dan kian berkembang sehingga peluang untuk UMNO mengalahkannya dalam pilihanraya menjadi semakin mustahil.
Tambahan lagi dengan Tun Mahathir dan selepas ini Anwar Ibrahim pula akan menduduki kerusi Perdana Menteri serta sederetan pemimpin lain yang disukai rakyat seperti Azmin Ali, Muhyiddin Yassin, Mukhriz Mahathir, Rafizi Ramli, Nurul Izzah, Syed Saddiq dan sebagainya berada dalam Pakatan Harapan, UMNO bersama bekas-bekas menteri yang ada sekarang sebagai pemimpinnya tidak lebih hanyalah sebuah parti yang kering, tandus serta kontang.
Jika keadaan itu disusuli dengan satu demi satu parti komponen meninggalkan BN dan memisahkan diri mereka, nasib UMNO akan bertambah buruk lagi.
Bagaimanapun, di satu pihak lain merasakan UMNO masih mampu dipulihkan dengan syarat Najib, Zahid Hamidi, Hishammuddin Hussein dan beberapa pemimpin utamanya  dibuang dengan segera.
Kata mereka, jika semua pemimpin itu tiada, terutamanya Najib yang terpalit dengan banyak skandal, UMNO masih mampu menambat hati rakyat dan jiwa orang-orang Melayu terhadapnya.
Lantaran itu, hanya dua hari setelah UMNO kehilangan kuasa dan di hari sambutan ulangtahun kelahirannya yang ke-72 hari ini, sudah mula kedengaran suara dan desakan agar Najib mengundurkan diri dengan segera.
Semakin ramai yang tidak mahu lagi berketuakan Najib. Sebenarnya bukan saja Najib harus dibuang jika mahu memulihkan parti itu, tetapi juga seluruh pimpinannya yang ada sekarang. Semua yang ada sekarang sudah kotor dan rosak imejnya di mata rakyat.
Untuk kembali diyakini rakyat, UMNO harus dipimpin oleh generasi baru yang bersih dan tidak pernah terpalit dengan apa-apa kekotoran. Tetapi, sementara menunggu pemimpin tersebut muncul dan boleh menzahirkan bakat kepimpinan mereka, Pakatan Harapan lebih berkemungkinan terus menerajui negara ini.
Melihat kepada deretan pemimpin pelapis yang ada dalam Pakatan Harapan, UMNO barangkali hanya berpeluang dipulihkan semula selepas era kepimpinan Nurul Izzah atau Syed Saddiq menerajui negara ini.
Adakah itu terlalu lama bagi UMNO?
Jika itu terlalu lama, pilihan yang ada ialah biarkan saja UMNO mati dan ahli-ahli segera berhijrah menyertai Bersatu atau mana-mana parti yang lain dalam Pakatan Harapan.
(ShahbudinHusin 11/05/2018)

0

0

votes
Article Rating
Kongsikan artikel ini


"JANGAN MENCUCI KAIN KOTOR DI KHALAYAK RAMAI"

Walau apa pun hujah dan alasannya, apa yang dilakukan oleh Rafizi Ramli ini  di saat-saat Pakatan Harapan baru saja mengambil alih kuasa dan rakyat sedang bergembira dengan tumbangnya BN, adalah tidak wajar serta tidak kena sama sekali.
Rafizi tidak seharusnya merosakkan mood rakyat dalam hal ini. Jika pun ada isu-isu yang tidak selesai, ia harus dibincangkan secara dalaman dan tertutup melalui saluran yang betul, bukannya melalui media.
Mempertikaikan perlantikan yang baru dibuat oleh Tun Mahathir Mohamad selaku Perdana Menteri secara terbuka tidak ubah seperti perlakuan “membasuh kain kotor di khalayak ramai”.
Ingatlah bahawa Pakatan Harapan kini bukan lagi gabungan pembangkang, sebaliknya sudah menjadi kerajaan.
Hormati kedudukan itu dan jangan lukakan hati rakyat yang membuat pilihan.
Adab sebagai kerajaan adalah berbeza dan tidak sama dengan ketika belum ada kuasa dahulu.
Tidak perlu diungkit tentang kelebihan kerusi yang dimiliki PKR untuk mewajarkan tindakan Rafizi itu kerana kemenangan Pakatan Harapan pada pilihanraya baru-baru ini adalah diperolehi melalui kerjasama serta kesepakatan antara semua parti dalam gabungan itu.
Semua pihak ada peranan dan sumbangan masing-masing yang perlu dihargai dan dihormati.
Episod ini harus dihentikan segera di mana Dr. Wan Azizah Wan Ismail selaku Presiden PKR dan baru saja dilantik sebagai Timbalan Perdana Menteri wajar berbuat sesuatu agar isu ini tidak terus berpanjangan.
Seperti kata S Ambiga, bekas Pengerusi Bersih – tolong hentikan karut-marut ini – ia adalah ungkapan yang barangkali paling tepat dan wajar difikirkan secara waras oleh PKR.
(ShahbudinHusin 13/05/2018)

0

0

votes
Article Rating
Kongsikan artikel ini


NAMPAKNYA PROJEK PERTAMA PAKATAN HARAPAN IALAH MEMBESARKAN LAGI PENJARA
SUNGAI BULOH….

Dalam misi untuk menyelamatkan negara dan membongkar skandal 1MDB, Perdana Menteri,  Tun Mahathir Mohamad membayangkan beberapa ketua jabatan kerajaan yang dipercayai bersekongkol, melindungi dan menyembunyikan kesalahan Najib Razak akan disiasat dan didakwa di mahkamah.
Sehingga ini beberapa nama telah disebut secara jelas untuk diambil oleh Tun Mahathir, antaranya Peguam Negara, Apandi Ali, Ketua Pesuruhjaya SPRM, Dzulkifli Ahmad dan Pengerusi SPR, Hashim Mohamad, meskipun Perdana Menteri belum lagi memasuki pejabatnya di Bangunan Perdana Putra.
Apandi didakwa melindungi fakta mengenai kesalahan Najib berkaitan 1MDB dan kemasukan wang RM2,600 juta ke dalam akaun peribadinya, manakala Dzulkifli dipercayai melengah-lengahkan siasatan berhubung perkara yang sama.
Selain itu, Dzulkifli juga boleh disiasat semula berkaitan skandalnya yang dikatakan mempunyai hubungan terlarang dengan seorang wanita yang sudah bersuami sebelum ini.
Beliau difahamkan sudah pun menjadikan wanita berkenaan sebagai isteri keduanya.
Hashim pula mungkin ada kesalahan berkaitan dengan beberapa tindakannya sebelum dan sewaktu pilihanraya baru-baru ini yang dilihat cuba memberi kelebihan kepada Najib untuk mengekalkan kuasa.
Dalam hal 1MDB,  sudah tentu bekas Ketua Polis Negara, Khalid Abu Bakar yang sepanjang mengetuai pasukan polis sebelum ini dilihat begitu condong melindungi Najib, akan turut berdepan penyiasatan yang sama.
Selepas mereka, Najib, Rosmah Mansor, Riza Aziz, Jho Low, bekas CEO 1MDB, Shahrul Azral Halmi, dua bekas eksekutif SRC International, anak syarikat 1MDB yang melarikan diri ke luar negara, Nik Faisal Arif Kamil dan Suboh Md Yassin serta banyak lagi nama adalah antara yang paling berpotensi untuk disiasat dan seterusnya dihadapkan ke muka pengadilan.
Najib dan Rosmah yang merancang untuk berlepas ke Indonesia hari ini, mungkin untuk terus melarikan, telah pun disekat dan disenaraihitamkan oleh Jabatan Imigresen.
Begitu juga dengan Pengerusi dan CEO 1MDB sekarang, Irwan Siregar dan Arul Kanda Kandasamy, menyiasat dan mendapatkan maklumat daripada mereka adalah cukup penting untuk membongkar kebenaran.
Berhubung wang RM2,600 juta, bekas TPM, Zahid Hamidi, seharusnya perlu disiasat juga untuk mengetahui sama ada beliau bercakap benar atau tidak berhubung kenyataannya telah menemui waris keluarga diraja Arab Saudi yang didakwa sebagai perderma kepada Najib itu.
Zahid Hamidi mesti membuktikan beliau bercakap benar dan tidak mereka-reka cerita semata-mata untuk melindungi Najib.
Dalam waktu yang sama, Zahid Hamidi dipercayai ada kes lama atas dakwaan memukul seorang pemuda sehingga pecah mukanya dan mengalami cacat kekal sehingga ke hari ini.
Semua kes itu mesti dibuka semula dan disiasat dengan seadil-adilnya.
Berkaitan skandal 1MDB yang daripadanya mengalir wang RM2,600 juta ke akaun peribadi Najib, hampir semua pemimpin UMNO yang pernah menerima tunai sama ada RM1 juta, RM2 juta atau sebagainya daripada Najib,  semestinya wajib dipanggil untuk disiasat.
Adalah penting untuk mengetahui sama ada wang yang diterima daripada Najib itu berpunca daripada 1MDB atau tidak dan jika terbukti ianya wang curi, penjara kerana bersubahat adalah selayaknya bagi semua mereka.
Begitu juga dengan bekas pemimpin Pas, Nasharuddin Mat Isa yang pernah didedahkan oleh Rafizi Ramli telah menerima wang tunai berjuta-juta daripada Najib yang dipercayai untuk dberikan kepada pemimpin-pemimpin Pas, beliau mesti dan wajib dipanggil untuk disiasat juga.
Harus diketahui untuk tujuan apa wang itu diberikan kepadanya dan kepada pemimpin Pas mana beliau pernah mengagih-agihkan wang tersebut.
Bagi para pemimpin UMNO yang menjadi menteri, timbalan menteri atau mengetuai mana-mana agensi kerajaan di era Najib, inilah juga masanya untuk Tun Mahathir dan kerajaan Pakatan Harapan menyiasat, mendakwa dan seterusnya menghukum mereka jika didapati ada melakukan kesalahan rasuah dan penyalahgunaan kuasa.
Terlalu banyak skandal dan ketirisan berlaku di semua kementerian dan agensi kerajaan di waktu Najib menjadi Perdana Menteri sehingga bukan saja para menteri yang hidup kaya raya, bahkan pegawai dan anak isteri mereka juga hidup mewah seolah-olah datuk nenek mereka adalah berasal daripada keluarga berada.
Lebih-lebih lagi bagi kes yang sudah menjadi perhatian media sebelum ini seperti Felda, MARA, Felcra, Tabung Haji dan banyak bagi yang pernah disiasat SPRM tetapi kesnya senyap begitu saja, fail-failnya wajib dibuka semula.
Para pegawai di Pejabat Perdana Menteri yang antara peranan mereka melindungi salah laku dan kejahatan Najib serta Rosmah,  tidak seharusnya terkecuali untuk disiasat dan didakwa, tambahan lagi jika mereka mengamalkan gaya kehidupan mewah yang melampau-lampau selama ini.
Daripada semasa ke semasa, senarai mereka yang perlu disiasat, dibawa ke muka pengadilan dan seterusnya akan dihukum penjara, pasti sentiasa bertambah panjang.
Dalam misi untuk menyelamatkan negara sebagaimana yang dijanjikan oleh kerajaan baru Pakatan Harapan, pembasmian secara menyeluruh dan habis-habisan terhadap segala salah laku di era kleptokrasi Najib, bukan saja tidak dapat dielakkan, tetapi itulah kehendak rakyat sebenarnya.
Maka, jika berterusan ada tangkapan, siasatan, pendakwaan dan pemenjaraan terhadap pendurjana harta negara itu, muatkah penjara sedia ada untuk menempatkan mereka?
Untuk itu, barangkali projek pertama yang harus dimulakan segera oleh kerajaan baru ini ialah membesarkan lagi Penjara Sungai Buloh yang ada sekarang.
(ShahbudinHusin 12/05/2018)

0

0

votes
Article Rating
Kongsikan artikel ini


HARAPNYA TIADA LAGI KEJADIAN KEDUA…..

 Ini adalah penjelasan Tun Mahathir Mohamad berhubung perlantikan tiga menteri kanan yang diumumkannya semalam, tetapi dipertikaikan oleh Rafizi Ramli.
 Ini pula kenyataan daripada Azmin Ali, Timbalan Presiden PKR.
Dan ini oleh Nurul Izzah Anwar, Naib Presiden PKR.
Kenyataan media Anwar Ibrahim juga jika diperhalusi tidak lari dari maksud yang sama.
KENYATAAN MEDIA
Saya menghargai kunjungan Pengerusi Pakatan Harapan merangkap Perdana Menteri, Tun Dr Mahathir Mohamad petang semalam.
Dalam pertemuan itu, saya telah mengulangi sokongan padu KEADILAN kepada kepimpinan Tun Dr Mahathir. Saya juga telah sampaikan keresahan pimpinan  yang memohon agar kaedah rundingan lebih merangkumi.
Pandangan tersebut disambut baik oleh Tun Dr Mahathir namun harus diputuskan bersama oleh Majlis Presiden Pakatan Harapan.
Saya telah juga sampaikan pandangan  saya kapada  pimpinan KEADILAN untuk mempastikan Kerajaan Pakatan Harapan  dibawah pimpinan Tun Dr Mahathir selaku Perdana Menteri dan Datuk Seri Dr Wan Azizah Wan Ismail selaku Timbalan Perdana Menteri mantap dan kukuh serta  dapat menyempurnakan tanggungjawab  dengan cemerlang.
Saya menggesa rakan-rakan seperjuangan yang telah menerima mandat rakyat untuk segera menjalankan tugas-tugas menyelamatkan dan membina semula negara kita.
Anwar Ibrahim13 Mei 2018
Maka, tidak berapa tepat sebenarnya perlantikan semalam itu tidak mendapat restu PKR, malah seperti kata Perdana Menteri, tiada sesiapa pun diketepikan dalam susunan tersebut.
Ini hanya perlantikan awal, ada tujuh menteri lagi akan diumumkan dalam waktu terdekat untuk memenuhi kouta 10 kementerian sebagaimana yang sudah diumumkan sebagai permulaan penubuhan kerajaan Pakatan Harapan.
Selepas itu, perlantikan seterusnya akan dibuat lagi untuk melengkapkan semua 25 kementerian yang bakal menggerakkan keseluruhan perjalanan kerajaan.
Harapnya tiada lagi amalan “mencuci kain di khalayak terbuka” akan berlaku buat kali kedua, tak kira oleh siapa pun jua.
Sedarlah, rakyat sedang memerhati dan menilai kerajaan baru ini.
(ShahbudinHusin 13/05/2018).

0

0

votes
Article Rating
Kongsikan artikel ini


SELEPAS NAJIB UNDUR, MAMPUKAH ZAHID HAMIDI PULIHKAN UMNO?

Berdepan desakan yang semakin membesar yang mahukannya segera meletakkan jawatan, Najib Razak mengumumkan pengunduran sebagai Presiden UMNO dan Pengerusi BN, berkuatkuasa semalam.
Pengumuman yang yang dibuat itu hanya beberapa ketika sebelum Ketua Pemuda UMNO, Khairy Jamaluddin bersama Wanita dan Puteri UMNO dijangka mengadakan sidang akhbar khas mendesak pengunduran Najib.
Sebelumnya, beberapa sayap Pemuda UMNO negeri-negeri yang selama ini kuat menyokong batang tubuh Najib, meskipun dianya terpalit dengan pelbagai kekotoran, sudah pun memulakan serangan meminta bekas Perdana Menteri itu bertanggungjawab atas kekalahan BN dan seterusnya meletakkan jawatan.
Termasuk beberapa desakan yang serupa di media sosial, andaian umum ialah timbulnya perkara itu tidak lain bertujuan untuk memprojekkan Khairy Jamaluddin untuk mengambil alih teraju kepimpinan UMNO dalam pemilihannya pada hujung tahun ini.
Bagaimanapun, dengan Biro Politik UMNO yang lebih dulu bermesyuarat dan mengumumkan pengunduran Najib sebelum sidang akhbar yang dijadualkan akan diadakan oleh KJ bersama Wanita dan Puteri UMNO pada jam 2 petang itu, Zahid Hamidi dan Hishammuddin Hussein akhirnya ditetapkan untuk menerajui parti yang sudah hilang kuasa itu.
Sidang akhbar yang dikicaukan oleh KJ melalui laman Twitternya beberapa jam sebelum itu tidak lagi kedengaran khabar beritanya selepas itu dan wajah beliau ketika sidang akhbar Najib juga ternampak tidak lagi  cerita.
Dalam pemilihan UMNO akan datang, hampir pasti Zahid Hamidi dan Hishammuddin akan disahkan jawatan sebagai Presiden dan Timbalan Presiden UMNO, manakala KJ akan kembali kepada perancangan asalnya untuk menduduki kerusi Naib Presiden UMNO saja.
Dalam hal ini, mampukah Zahid Hamidi memulihkan kembali UMNO dan mencipta kejayaan dalam pilihanraya akan datang?
Najib yang mungkin berdepan tindakan undang-undang berhubung skandal 1MDB dan dana RM2,600 juta tentu saja lebih selesa jika Zahid Hamidi dan Hishammuddin yang mengambil alih teraju kepimpinan UMNO berbanding KJ.
Sebabnya, kedua-dua pemimpin tersebut ada pertalian sentimental dan keluarga dengan Najib berbanding KJ yang memungkinkan mereka akan terus membawa UMNO untuk mempertahan dan membela bekas Presiden UMNO  itu dalam fasa-fasa yang berikutnya.
Tetapi, dari segi memulihkan UMNO, Zahid Hamidi pasti akan berdepan kesukaran dan cabaran yang besar. Zahid Hamidi bukanlah antara pemimpin terbaik dalam UMNO.
Selama menjadi TPM sebelum ini pun banyak pertikaian dan kelemahan dikaitkan dengan dirinya dan hanya segelintir yang percaya beliau mampu melonjak ke tahap yang lebih tinggi jika BN terus memenangi pilihanraya. Selebihnya yakin jawatan TPM itulah yang paling tinggi mampu digapainya.
Kini dengan menerajui UMNO yang sudah tiada kuasa, duduknya Zahid Hamidi di kerusi Presiden UMNO bukan lagi satu kejayaan baginya.
Cabaran Zahid Hamidi bukan saja untuk menjadi Ketua Pembangkang di Parlimen untuk berhadapan dengan Tun Mahathir yang jauh lebih cerdik dan licik daripadanya, tetapi juga untuk menghadapi PRU15 nanti di mana ketika itu Anwar Ibrahim yang memiliki aura tersendiri dijangka akan mengambil alih kemudi Pakatan Harapan.
Berupayakah Zahid Hamidi  menghadapi kedua-dua tokoh hebat itu?
Lebih dari itu, cabaran lain ialah UMNO juga sedang menghadapi penghijrahan pemimpin dan ahli parti untuk menyertai lain-lain entiti. Berikutan tiada lagi kuasa, ramai yang tidak sanggup lagi bersama parti itu dan UMNO dipercayai akan terus mengecil dari semasa ke semasa.
Di masa yang sama, UMNO  mungkin bakal berdepan dengan isu pengharaman selepas ini. ROS yang kini berada di bawah kerajaan Pakatan Harapan tidak mustahil akan melakukan u-turn dengan mengeluarkan surat tunjuk sebab mengapa parti itu tidak boleh diharamkan kerana melanggar perlembagaan sendiri berikutan tidak mengadakan pemilihan melebihi tempoh yang ditetapkan.
Gandingan beliau dengan Hishammuddin bukan saja tidak ternampak ada kelebihan untuk membawa UMNO untuk pergi lebih jauh dan ke depan, malah juga untuk menghadapi semua cabaran itu.
Kedua-dua mereka ini hanyalah pemimpin yang boleh hidup dan bergaya jika ada kuasa bersama, bukan pembangkit semangat dan penarik sokongan rakyat yang benar-benar boleh diterima ketika tanpa kuasa.
Jika UMNO tidak mampu dipulihkan dan kalah lagi dalam pilihanraya seterusnya, setelah dalam PRU14 lalu beliau dan Najib membawa BN kehilangan kuasa buat kali pertama, catatan sejarah masa depan Zahid Hamidi khususnya, akan terus bertambah kelam dan hitam.
Realitinya tidak ada sesiapa yang pernah bersekongkol dengan Najib layak memimpin UMNO untuk membawa kepada kejayaan pada masa depan. Mereka akan terus dibayangi dengan salahlaku Najib yang gigih dipertahankan selama ini.
Ibaratnya UMNO dibawah Zahid Hamidi dan Hishammuddin hanya bersalin kulit saja, tetapi hati di dalamnya tetap ada Najib bersama mereka.
KJ yang dilihat bercita-cita mengambil alih teraju kepimpinan UMNO juga banyak masalahnya. Sejarah masa silamnya bersama budak-budak tingkat 4 yang menyebabkan bermulanya era suram dalam UMNO dengan pelbagai kecelaruan, tidak mudah dilupakan oleh sesiapa.
Jika tiada KJ dalam hidup Pak Lah, era kepimpinan beliau sebagai Perdana Menteri kelima mungkin tidak rosak dan mungkin juga tidak menyebabkan Tun Mahathir yang sudah pun bersara kembali aktif semula di pentas politik negara.
Bukan Zahid Hamidi, Hishammuddin atau KJ sebenarnya yang sesuai menerajui UMNO untuk masa depan. Kesemua mereka ini patut bersara berikutan ada kelemahan dan sejarah hitam masa lalu yang tidak mudah untuk dilupakan.
UMNO  jika mahu bangkit semula, ia memerlukan pemimpin yang benar-benar segar serta tidak pernah terpalit dengan apa jua kekotoran sebelum ini.
(ShahbudinHusin 13/05/2018).

0

0

votes
Article Rating
Kongsikan artikel ini


KEGEMBIRAAN WARTAWAN APABILA TUN MAHATHIR KEMBALI JADI PERDANA MENTERI

 Bagi seseorang wartawan di meja berita, membuat liputan majlis atau sidang akhbar yang melibatkan Perdana Menteri bukan saja suatu kelebihan, tapi juga merupakan kebanggaan.

 Sebab itu, wartawan yang dihantar untuk membuat liputan bagi majlis seperti itu biasanya adalah daripada kalangan yang agak senior, berani mengajukan soalan serta mempunyai gaya penulisan yang meyakinkan.

 Para editor dengan itu akan membuat pilihan yang berhati-hati untuk menghantar wartawan ke majlis yang melibatkan kehadiran Perdana Menteri, lebih-lebih lagi jika ada sidang akhbar selepasnya kerana mahukan berita mengenainya benar-benar memuaskan.

 Di era Tun Mahathir Mohamad misalnya, kebanggaan, kelebihan dan kepuasan dapat menghadiri majlis atau sidang akhbar melibatkan Perdana Menteri memang tiada taranya.

 Selalunya apa saja yang keluar daripada mulut beliau pasti akan menjadi berita yang menarik. Lebih daripada itu, Tun Mahathir juga jarang-jarang enggan memberi jawapan, mengelak atau memberi jawapan “no komen.”

 Di zaman Tun Abdullah Badawi, walaupun beliau juga selalu mengadakan sidang akhbar atau menjawab soalan wartawan, tetapi jawapannya selalunya meleret-leret serta kurang nilai beritanya.

 Tetapi, sejak Najib Razak menjadi Perdana Menteri pada 2009, kebanggaan wartawan menghadiri majlis yang dihadiri Perdana Menteri seakan-akan sudah hilang kemegahannya.

 Ini kerana mereka hanya akan membuat liputan terhadap ucapannya saja. Tiada lagi sidang akhbar atau peluang untuk wartawan bertanya soalan secara langsung selepas majlis berakhir.

 Semuanya sudah tiada. Najib seolah-olah menjadi pemimpin yang tidak mesra media, tidak suka menjawab soalan wartawan dan seperti pemimpin bangsawan daripada atas kayangan.

 Dalam banyak keadaan pula, berita-berita yang melibatkan Perdana Menteri lebih selalu dipetik oleh media melalui laman twitter atau blog kepunyaan Najib semata-mata.

 Najib ternampak lebih suka memperkatakan sesuatu perkara atau isu melalui medium tersebut berbanding bercakap secara langsung dengan wartawan.

 Kalau ada pun sidang akhbar yang wartawan boleh bertanya soalan kepada Najib, ia hanyalah ketika Perhimpunan Agung UMNO atau selepas beliau mempengerusikan mesyuarat bulanan MT UMNO.

 Namun, dalam kedua-dua majlis tersebut, hanya wartawan tertentu atau daripada media pro kerajaan saja yang dibenarkan hadir untuk membuat liputan.

 Sebab itulah sidang media Najib sewaktu Perhimpunan Agung UMNO atau selepas mempengerusikan mesyuarat MT UMNO tidak terdapat soalan-soalan panas daripada para wartawan kerana media-media bebas tidak pernah dibenarkan hadir membuat liputan, apalagi untuk bertanyakan soalan.

 Kini, dengan kembalinya semua Tun  Mahathir, para wartawan seakan-akan memperolehi kembali kegembiraan yang sudah lama hilang itu.

 Melihat beberapa sidang akhbar Tun Mahathir di mana wartawan bebas bertanya, mendapat jawapan yang memuaskan, malah kadangkala Perdana Menteri sempat bergurau dan mengusik mereka, selain kerap juga membuat aksi mencuit hatinya, ia benar-benar memberi kegembiraan dan kepuasan kepada mereka.

 Malah dalam satu sidang media, apabila ada wartawan meminta Tun Mahathir melambai-lambai tangan sebelum mahu meninggalkan majlis, beliau dengan “sporting” dan wajah tersenyum melakukannya.

 Ia kemudian membuatkan semua wartawan bertepuk tangan sambil gambarnya melambai tangan itu dirakam tanpa henti.

 Itulah  Tun Mahathir, kelebihannya hampir tiada  pada semua Perdana Menteri yang lain, apatah lagi pada Najib.

 Jangankan rakyat, wartawan pun lebih gembira apabila beliau kini kembali menjadi Perdana Menteri.
(ShahbudinHusin 14/05/2018)

0

0

votes
Article Rating
Kongsikan artikel ini


USAHA TUN MAHATHIR PULIHKAN NEGARA JANGAN DIGANGGU, MALAH WAJIB DIBANTU

 Hari ini adalah hari pertama Tun Mahathir Mohamad memasuki pejabat sebagai Perdana Menteri, tetapi beliau tidak pergi ke Bangunan Perdana Putra yang menempatkan Pejabat Perdana Menteri, sebaliknya memulakan tugasnya di Yayasan Kepimpinan Perdana.

 Antara jadual awalnya yang kita ketahui ialah beliau akan mengadakan pertemuan dengan KSN dan semua KSU kementerian untuk menerangkan hala tuju dan fungsi kerajaan baru Pakatan Harapan, khususnya untuk  memerangi rasuah.

 Tun Mahathir juga dijadual menyambut ketibaan Sultan Brunei dan akan mengadakan perbincangan dua hala dengannya.

 Meskipun begitu, Tun Mahathir sebenarnya sudah pun mula bekerja sebaik saja mengangkat sumpah jawatan pada Khamis malam yang lalu di ketika seluruh rakyat sedang bercuti panjang selama lima hari berikutan kejayaan Pakatan Harapan menumbangkan BN.

 Dalam usaha memulihkan negara, tiada istilah cuti atau rehat bagi Tun Mahathir. Selain mengumumkan pembentukan kabinet, dengan tiga menteri kanan dilantik terlebih dahulu, beliau juga membentuk Majlis Penasihat yang dianggotai oleh Tun Daim Zainuddin, Zeti Akhtar Aziz, Hassan Merican, Robert Kouk dan Prof Jomo KS Sundram.

 Selain bermesyuarat beberapa kali dengan rakan pimpinan daripada Bersatu, PKR, DAP dan Amanah untuk urusan pembentukan kabinet dan hala tuju kerajaan baru, Tun Mahathir juga sempat mengeluarkan banyak arahan seperti tidak membenarkan Najib Razak meninggalkan negara bagi memudahkan siasatan terhadap bekas Perdana Menteri itu, khususnya berhubung skandal 1MDB dan wang RM2,600 juta yang dimilikinya.

 Susulan itu, kediaman Najib sudah pun dikawal rapi dan sebuah kondo milik ahli keluarganya juga telah diserbu oleh pihak polis.

 Sudah tentu lebih banyak tindakan lagi akan diambil selepas ini yang semuanya bukan saja bertujuan menyiasat Najib, tetapi juga bagi matlamat yang lebih besar iaitu menyelamatkan negara.

 Tun Mahathir terlihat amat serius dengan janji untuk menyelamatkan negara sekiranya Pakatan Harapan berjaya mengambil alih kuasa. Dalam usia mencecah 93 tahun, kadangkala kita berasa kesian dengan hakikat bahawa beliau masih perlu bekerja dengan lebih keras berbanding ketika menjadi Perdana Menteri sebelum ini semata-mata untuk memulihkan negara yang telah dirosakkan oleh Najib serta untuk memberi kesejahteraan kepada rakyat.

 Dalam hal ini, semua pihak dalam Pakatan Harapan harus banyak membantu serta tidak mengganggu tugas-tugasnya itu seperti membangkitkan soal perlantikan anggota kabinet secara terbuka misalnya.

 Harus disedari bahawa perlantikan anggota kabinet adalah hak mutlak Tun Mahathir selaku Perdana Menteri. Walaupun dalam Pakatan Harapan ada empat parti dan mereka berhak mengemukakan nama-nama untuk dicalonkan sebagai menteri atau timbalan menteri, hak menempatkan calon berkenaan di mana-mana kementerian adalah hak mutlak seorang Perdana Menteri, bukan boleh dicampuri oleh mana-mana parti.

 Tidak wajar dan tidak patut bagi sesiapa juga untuk mempertikaikan  mana-mana perlantikan, baik dengan hujah tidak mendapat restu parti atau seumpamanya.

 Tugas sesebuah parti hanyalah mengemukakan nama dan di kementerian mana diletakkan, ia adalah terserah kepada Tun Mahathir Mohamad selaku Perdana Menteri untuk menentukannya.

 Jika sesebuah parti sampai ke tahap mahu menentukan di kementerian mana seseorang itu harus diletakkan, ia dengan sendirinya  bermakna bahawa kuasa, hak dan prerogatif seorang Perdana Menteri telah dicerobohi.

 Yang penting ialah apabila Pakatan Harapan telah bersetuju menamakan Tun Mahathir sebagai calon Perdana Menteri sebelum ini, bermakna gabungan itu harus menaruh kepercayaan dan keyakinan sepenuhnya kepada beliau.

 Memang menjadi menteri, menyertai kabinet atau menjadi sebahagian daripada kerajaan adalah penting bagi semua parti atau pemimpin, baik kepada Bersatu, PKR, DAP atau Amanah, tetapi janganlah sampai keghairahan kepada jawatan itu melebihi agenda untuk menyelamatkan negara.

 Dahulukanlah agenda untuk menyelamatkan negara berbanding semua kepentingan lain. Jika negara dapat diselamatkan dan rakyat berpuas hati dengannya serta mereka menikmati keselesaan hidup selepas ini, percayalah bahawa Pakatan Harapan mampu berkuasa dalam tempoh yang lebih lama dalam negara ini.

 Sebaliknya, jika baru tidak sampai seminggu berkuasa sudah ternampak tanda-tanda “berebut harta karun” lebih menjadi keutamaan, ini sekaligus akan menimbulkan kebencian  rakyat dan akan memberi kesukaran kepada Pakatan Harapan mengekalkan kuasanya dalam PRU15 akan datang.

 Bantulah Tun Mahathir memulihkan negara ini, dengan pengalaman dan ilmu pentadbiran yang ada padanya dan jangan sesiapa cuba menimbulkan perkara-perkara yang boleh dianggap sebagai gangguan kepadanya.
(ShahbudinHusin 14/05/2018).

0

0

votes
Article Rating
Kongsikan artikel ini


NAJIB PASTI KENA CEKUP DALAM SEHARI DUA INI

Apabila Perdana Menteri, Tun Mahathir Mohamad menegaskan bahawa kerajaan ada kes terhadap Najib Razak dan menambah, bekas Perdana Menteri itu akan didakwa dalam masa terdekat, kemudian disusuli dengan tindakan menjadikan Laporan Audit 1MDB sebagai dokumen terbuka, gambarannya tidak lain ialah ia pasti disusuli dengan beberapa tangkapan.
Tambahan lagi, semalam juga Tun Mahathir telah mengadakan pertemuan dengan Ketua Hakim Negara, Tun Raus Sharif, bekas hakim Mahkamah Persekutuan, Gopal Sri Ram, bekas Peguam Negara, Gani Patail dan bekas Timbalan Pengarah Cawangan Khas PDRM, Abdul Hamid Bador.
Pertemuan dengan Ketua Polis Negara, Mohamad Fuzi Harun pula telah diadakan beberapa kali sejak Tun Mahathir mengangkat sumpah jawatan sebagai Perdana Menteri.
Sebelumnya, Perdana Menteri turut mengeluarkan arahan sekatan perjalanan terhadap Peguam Negara yang dicutikan, Apandi Ali, bekas Ketua Pesuruhjaya SPRM, Dzulkifli Ahmad dan Ketua Setiausaha Kementerian Kewangan merangkap Pengerusi 1MDB, Irwan Siregar Abdullah.
Najib dan Rosmah lebih dulu disekat perjalanan mereka kerana menurut Tun Mahathir, tindakan itu perlu dilakukan berikutan kerajaan tidak mahu berdepan masalah dari segi ekstradisi di kemudian hari.
Semua tindakan di atas adalah petanda jelas bahawa Najib – mungkin juga disertai Rosmah – akan dicekup dalam sehari dua ini sebagai menunaikan janji Pakatan Harapan untuk membawa semua mereka yang terlibat dengan skandal 1MDB ke muka pengadilan.
Ia kemudian pasti akan disusuli sederetan nama lain yang terkait dengan skandal itu, yang paling hampir tentunya nama-nama yang telah disekat untuk ke luar negara itu.
Harus diakui, antara faktor penting rakyat memberi undi kepada Pakatan Harapan dan sedia kepada perubahan ialah untuk melihat Najib dan semua yang terlibat dalam skandal 1MDB ditahan, disiasat dan dihadapkan ke muka pengadilan.
Bukanlah rahsia lagi, di ketika seluruh dunia memperkatakan mengenai skandal tersebut dan beberapa negara juga telah mengambil tindakan yang bersesuaian, sebaliknya di negara sendiri semuanya cuba ditutup serta dilindungi.
Ada yang dibersihkan secara terang-terangan, kes disenyapkan begitu saja, penyiasatan dilengah-lengahkan, bukti diketepikan dan pelbagai cara lain untuk menutupnya.
Tetapi, dengan Pakatan Harapan memenangi pilihanraya dan Tun Mahathir kembali menjadi Perdana Menteri, bangkai gajah yang sudah berbau busuk itu tidak mungkin mampu ditutup lagi.
Walaupun skandal 1MDB mungkin merupakan kes yang rumit dan memerlukan masa yang panjang untuk menyiasatnya, tetapi kes terdekat yang paling mudah dijadikan asas untuk menangkap Najib ialah berkaitan kemasukan RM42 juta daripada SRC International, anak syarikat 1MDB, ke dalam akaun peribadinya.
RM42 juta itu diakui sendiri diterima oleh Najib, tetapi beliau berdalih dengan menyatakan tidak mengetahui ia bersumberkan daripada SRC International kerana menyangka ia bersekali dengan dana RM2,600 juta yang kononnya diterima daripada kerabat Diraja Arab Saudi.
Berikutan dana RM42 juta itulah juga dua pengarah SRC International, Suboh Md Yassin dan Nik Faisal Arif Kamil telah menghilangkan diri dan dipercayai masih berada di luar negara sehingga kini.
Najib dipercayai diberikan RM42 juta itu berikutan SRC International memperolehi pinjaman RM4 bilion daripada dana Kumpulan Wang Amanah Pencen atau KWAP yang dibawah selian Kementerian Kewangan.
Berhubung kesalahan itu, Jabatan Peguam Negara difahamkan sudah pun menyediakan kertas pendakwaan mengenainya, sebelum Gani Patail disingkirkan secara mengejut dan digantikan dengan Apandi Ali.
Kertas pendakwaan itu kemudian didedahkan oleh Sarawak Report dan tular di media-media sosial.
Dengan seolah-olah menjadi tahanan rumah sekarang ini di mana kediamannya dikawal ketat oleh pihak polis, mahu tidak mahu, Najib harus mengakui laluan berduri sedang terbentang luas di hadapannya.
Tiada apa lagi yang mampu dilakukannya, selain menerima inilah takdir buruk yang bakal menimpa yang berpunca daripada kerakusannya sendiri.
Selepas kes SRC International, pasti akan menyusul pula penyiasatan berkaitan skandal 1MDB dan kemasukan wang RM2,600 juta ke akaun peribadinya yang dipercayai bukannya datang daripada mana-mana kerabat Diraja Arab Saudi, sebaliknya daripada Tanore Finance Corporation yang merupakan milik Eric Tan Kim Loong atau nama kedua bagi Jho Low.
Najib bukan saja akan dicekup, disiasat dan dibawa ke muka pengadilan, bahkan akhirnya akan menghuni kehidupan baru di penjara.
Percayalah, dengan Tun Mahathir memegang kuasa, semua itu akan berlaku dengan pantas dan tidak mustahil dalam sehari dua ini saja.
(ShahbudinHusin  16/05/2018).

0

0

votes
Article Rating
Kongsikan artikel ini


PKR MESTI BANYAK BERSABAR, TEMPAT ANWAR SEBAGAI PM SUDAH TERJAMIN

 Selepas Tun Daim Zainuddin menyatakan adalah tidak bijak untuk melantik Anwar Ibrahim secara tergesa-gesa sebagai Perdana Menteri dan kemudian Presiden PKR, Dr. Wan Azizah Wan Ismail pula pantas menyetujui perkara itu, bila Tun Mahathir Mohamad patut mengadakan peralihan jawatan sepatutnya tidak berbangkit lagi.

 Bagi Tun Daim, peralihan kuasa seharusnya berlaku pada pertengahan penggal nanti.

 Ini bererti tempoh itu mencukupi untuk Tun Mahathir menyelesaikan kerja-kerjanya ke arah memulihkan negara dan melakukan reformasi kepada institusi-institusi penting dalam negara.
Dr. Wan Azizah menyambut kenyataan Tun Daim itu dengan menyatakan Anwar tidak akan tergesa-gesa ke arah itu, di sebalik pembebasannya akan dijadualkan esok.

 Kami sudah bincang perkara ini bersama dan diharap di bawah Tun Mahathir, semuanya akan berjalan lancar, katanya yang sudah pun diumumkan sebagai Timbalan Perdana Menteri.

 Meskipun Anwar akan dibebaskan esok setelah Lembaga Pengampunan Diraja dijadual bermesyuarat jam 11 pagi, ada beberapa proses perlu dilalui sebelum beliau boleh kembali ke arena politik.

 Selain memerlukan waktu untuk berehat, Anwar juga tentunya perlu menjadi Ahli Parlimen terlebih dahulu untuk membolehkannya kembali aktif dan menjadi pengganti kepada Tun Mahathir.

 Dalam hal ini logiknya tentulah Anwar akan mengganti tempat Dr. Wan Azizah di Pandan di mana suatu pilihanraya kecil perlu diadakan dan kemudian menjadi Timbalan Perdana Menteri mengambil alih tempat isterinya sebelum mengambil alih jawatan Perdana Menteri.

 Tidak manis jika Anwar bertanding di tempat lain yang akhirnya akan menyebabkan beliau, Dr. Wan Azizah dan Nurul Izzah berada dalam politik serta kerajaan secara serentak.

 Soalnya ketika ini Dr. Wan Azizah baru saja menjadi Ahli Parlimen Pandan dan Timbalan Perdana Menteri, malah belum pun lagi mengangkat sumpah bagi jawatan tersebut.

 Maka itu, usaha untuk mengembalikan Anwar ke arena politik wajar dilakukan dengan mengambil sedikit masa dan  tidak secara tergesa-gesa.

 Namun, yang lebih penting daripada soal Anwar dan Dr. Wan Azizah itu  ialah Tun Mahathir selaku Perdana Menteri kini sedang bertungkus-lumus bekerja keras memulihkan negara ini.

 Beliau perlu melakukan banyak kerja, bertemu dengan ramai orang penting dalam kerajaan dan mengambil tindakan-tindakan tertentu sebagai menunaikan janji Pakatan Harapan untuk memulih dan menyelamatkan negara.

 Semua usaha Tun Mahathir ini perlu disokong kerana beliau terlihat amat serius ke arah itu.

 Bagaimana Tun Mahathir menyekat perjalanan Najib Razak dan Rosmah Mansor, mengambil tindakan terhadap Peguam Negara, Ketua Pesuruhjaya SPRM dan Pengerusi 1MDB yang juga Ketua Setiausaha Perbendaharaan, menubuhkan Penasihat Kerajaan dan sebagainya adalah bukti-bukti yang menunjukkan bagaimana seriusnya beliau dalam memenuhi janji Pakatan Harapan kepada rakyat.

 Harus diingat bahawa antara sebab rakyat mengundi Pakatan Harapan ialah kerana yakin dengan sosok yang bernama Tun Mahathir serta mahu melihat tindakan sewajarnya diambil terhadap Najib, Rosmah dan deretan kroni lain yang dikaitkan dengan skandal mega 1MDB itu.
Lagi pun, siapakah lagi yang mampu sehebat Tun Mahathir yang mampu serta berani mengambil tindakan-tindakan tersebut di ketika cuti rakyat diberikan umum dan hanya beliau seorang saja baru mengangkat sumpah jawatan mentadbir kerajaan?

 Untuk itu, dalam tempoh setahun dua ini biarlah Tun Mahathir, Dr. Wan Azizah dan barisan kabinetnya melaksanakan kerja-kerja mereka yang sedang diperhati dan dinilai oleh rakyat terlebih dahulu.

 Kepada penyokong dan mereka yang mahukan Anwar mahu jadi Perdana Menteri, bersabarlah sedikit kerana tempat tersebut boleh dikatakan sudah terjamin untuknya.

 Selepas Tun Mahathir memulihkan negara ini dan menyumbat ke penjara ramai penduriana wang rakyat, Anwar akan mewarisi negara ini dalam keadaan yang lebih baik dan selesa.

 Jika Anwar dan penyokongnya boleh bersabar dengan pelbagai dugaan dan ranjau selama 20 tahun perjuangannya selama ini, apakah setahun dua lagi meniti kesabaran sesuatu yang payah?
(ShahbudinHusin 15/05/2018)

0

0

votes
Article Rating
Kongsikan artikel ini


TANDA KEIKHLASAN HATI TUN MAHATHIR KEPADA ANWAR

 Sebagaimana yang sudah diketahui umum, Lembaga Pengampunan Diraja sah akan bermesyuarat Rabu ini untuk tujuan khusus membebaskan Anwar Ibrahim yang kini sedang dipenjarakan.

 Bermesyuaratnya lembaga tersebut adalah susulan kenyataan Tun Mahathir Mohamad selepas majlis angkat sumpah jawatan Perdana Menteri Khamis lalu bahawa Yang Dipertuan Agong bersedia untuk membebaskan Ketua Umum PKR itu dengan lebih awal.

 Mengikut jadual, Anwar sepatutnya dibebaskan pada 8 Jun depan.
Kesediaan Lembaga Pengampunan Diraja mengadakan mesyuaratnya sehari sebelum Ramadan ini bukan saja merupakan perkembangan menggembirakan buat Anwar dan keluarganya, tetapi juga bagi seluruh pendokong serta pencinta perubahan.

 Ini kerana setelah beberapa tahun berada di penjara, beliau tahun ini akan dapat menyambut puasa dan seterusnya Hari Raya bersama keluarga dan isterinya, Dr. Wan Azizah Wan Ismail yang kini berjawatan Timbalan Perdana Menteri serta Pakatan Harapan yang sudah pun menjadi kerajaan baru di Putrajaya.

 Tetapi, pantasnya Tun Mahathir membuka mulut mengenai pembebasan Anwar dengan Yang Dipertuan Agong ketika  jamuan ringan selepas majlis mengangkat sumpah jawatan Khamis lalu dan kemudian disusuli dengan Lembaga Pengampuan Diraja bermesyuarat esok, ia tidak lain adalah memperlihatkan keikhlasan hati Perdana Menteri terhadap Anwar.

 Ini bermakna langkah pembebasan Anwar dilakukan sebelum pun menteri-menteri Pakatan Harapan mengangkat sumpah jawatan masing-masing serta mesyuarat kabinet yang pertama juga belum diadakan lagi.

 Di ketika hanya beliau seorang diri saja mentadbir kerajaan baru sekarang ini dengan beberapa tindakan pentadbiran diambil terhadap mereka yang ada kaitan atau cuba melindungi skandal 1MDB, keutamaan Tun Mahathir tetap untuk menyegerakan pembebasan Anwar – dahulu rakan, kemudian musuh dan kini kembali menjadi kawan sejatinya.

 Allahu Akbar…
Setelah berehat untuk beberapa ketika, Anwar selepas ini tiada halangan lagi untuk kembali aktif dalam politik dan bersama-sama membantu Tun Mahathir memulihkan negara ini.

 Gandingan semula Tun Mahathir dan Anwar kini adalah harapan menjadi kenyataan bagi seluruh rakyat Malaysia.

 Setelah proses pemulihan dilakukan dan tindakan-tindakan tertentu diambil terhadap mereka yang terkait skandal dan merosakkan negara, hakikatnya tiada masalah lagi untuk Tun Mahathir menyerahkan jawatan Perdana Menteri kepada Anwar.

 Yang penting, bersama-samalah terlebih dahulu membina negara ini dan berilah peluang secukupnya kepada Tun Mahathir menjalankan tugasnya demi negara tercinta ini.
(ShahbudinHusin 15/05/2018)

0

0

votes
Article Rating
Kongsikan artikel ini


GANDINGAN HISHAMMUDDIN DAN KJ SEDANG GIAT DIPROMOSI UNTUK KETEPIKAN
ZAHID HAMIDI?

 Dalam keadaan tergesa-gesa dan hanya baru beberapa jam setelah kehilangan kuasa, Setiausaha Agung UMNO, Tengku Adnan Tengku Mansor pada 10 Mei lalu telah menghantar surat kepada UMNO bahagian-bahagian seluruh negara berhubung pemakluman tarikh persidangan tahunan cawangan dan mesyuarat perwakilan bahagian-bahagian.

 Tempoh yang ditentukan untuk UMNO cawangan-cawangan seluruh negara mengadakan persidangan tahunan ialah pada 19 Mei 2018, dua hari selepas ketibaan bulan Ramadan dan sehingga 10 Jun 2018 iaitu kira-kira seminggu sebelum Hari Raya Aidil Fitri.

 Mesyuarat perwakilan bahagian-bahagian yang bersekali dengan pemilihan di peringkat bahagian dan Majlis Tertinggi ditetapkan serentak pada 30 Jun 2018.

 Mesyuarat perwakilan Wanita, Pemuda dan Puteri bahagian-bahagian yang serentak dengan pemilihan Exco Wanita, Pemuda dan Wanita di peringkat pusat pula akan diadakan pada 23 Jun 2018.
Tindakan tergesa-gesa Tengku Adnan menghantar surat untuk mengumumkan tarikh mesyuarat cawangan dan bahagian iaitu kira-kira sehari selepas hari pengundian PRU14 yang menyaksikan UMNO sudah kehilangan kuasa, malah sanggup mengadakannya pada bulan puasa jelas membuktikan pucuk pimpinan UMNO sedar parti itu sudah melanggar undang-undang dan berdepan risiko diharamkan.

 Mengikut perlembagaan parti, pemilihan UMNO mesti diadakan setiap tiga tahun sekali dan lanjutan tempoh hanya dibenarkan selama 18 bulan. Oleh kerana kali terakhir UMNO mengadakan pemilihan ialah pada 2013 dan lanjutan selama 18 bulan telah diumumkan pada 2015, tarikh akhir sepatutnya pemilihan diadakan ialah sebelum 19 April 2018 lalu.

 UMNO bagaimanapun gagal mengadakan pemilihan sebelum tarikh 19 April itu dan disebalik pertikaian mula timbul mengenai statusnya, Tengku Adnan menyatakan ROS telah memberi kebenaran kepada parti itu untuk menangguhkan pemilihannya sehingga 19 April 2019.

 Berdasarkan itu, UMNO sebenarnya telah menangguhkan pemilihannya selama 30 bulan, sedangkan perlembagaannya jelas memberi tempoh lanjutan daripada mengadakan pemilihan hanya selama 18 bulan sahaja.
Dengan itu, tindakan UMNO yang segera menetapkan tarikh pemilihan adalah bertujuan untuk mengelakkan kemungkinan ia diharamkan kerana ROS kini sudah berada di bawah kerajaan baru Pakatan Harapan.

 Soalnya, apakah UMNO tidak boleh diharamkan hanya kerana Tengku Adnan cepat-cepat menetapkan tarikh pemilihannya sedangkan perlembagaan parti sudah pun dilanggari sebelum itu?

 Di sebalik episod status UMNO yang semakin menarik untuk diperhatikan, kedudukan Zahid Hamidi yang kini memangku jawatan Presiden UMNO setelah Najib mengundurkan diri, dilihat mulai tidak selamat.

 Sudah wujud petanda bahawa impian Zahid Hamidi untuk mengesahkan kedudukannya sebagai Presiden UMNO pada 30 Jun akan datang tidaklah semudah yang disangka.

 Ini berikutan beberapa kumpulan pemimpin dalam UMNO didapati sudah mula bergerak untuk mempromosikan Hishammuddin Hussein dan Khairy Jamaluddin sebagai bakal Presiden dan Timbalan Presiden UMNO pada pemilihan kali ini.

 Selain bergerak menjalankan kerja kempen secara biasa dan bersemuka, beberapa grup whatsapp yang melibatkan pelbagai kategori pemimpin dalam UMNO turut diwujudkan bagi tujuan tersebut.

 Perbualan dalam beberapa grup tersebut tidak diragui lagi mahukan gandingan Hishammuddin dan KJ untuk mengambil alih kepimpinan UMNO dan mengenepikan sama sekali Zahid Hamidi.

 Mereka menganggap Zahid Hamidi sebagai pemimpin yang tiada “ummpphh” untuk membawa UMNO menghadapi cabaran masa depan menentang Pakatan Harapan setelah ia kalah baru-baru ini.

 Terdapat juga kalangan dalam grup whatsapp itu yang merasakan Zahid Hamidi sewajarnya turut berundur bersama dengan Najib kerana kekalahan UMNO dalam pilihanraya lalu adalah juga beban tanggungjawabnya.
Namun demikian, di sebalik itu wujud juga pandangan lain yang merasakan untuk UMNO pulih semula, bukan saja Zahid perlu ditukar, bahkan seluruh kepimpinan UMNO di peringkat MT dan bahagian hendaklah juga dirombak dan disusun semula.

 UMNO, kata kumpulan pemimpin berkenaan, mesti dibarisi oleh pemimpin baru yang berwibawa, bersih dan tidak terkait sama sekali dengan imej Najib yang menjadi punca utama kekalahan parti itu setelah 61 tahun memegang kuasa.

 “Memang Zahid Hamidi bukan pilihan terbaik untuk menerajui UMNO, tetapi memilih gandingan Hishammuddin dan KJ sebagai peneraju akan menjadikan UMNO lebih buruk masa depannya kerana kedua-dua pemimpin tersebut lebih berjiwa raja daripada berjiwa rakyat.

 “Hishammuddin terlalu lemah, berasal dari bangsawan dan merupakan sepupu Najib, manakala KJ pula mempunyai kesombongan yang keterlaluan serta hanya dikelilingi oleh grup elitnya saja,” kata pemimpin berkenaan lagi.
(ShahbudinHusin 16/05/2018)

0

0

votes
Article Rating
Kongsikan artikel ini


JANGAN LEMAHKAN SEMANGAT PASUKAN POLIS…..

 Di ketika semua pemimpin UMNO hanya mendiamkan diri, malah mungkin menyembunyikan diri, beberapa pemimpin Pakatan Harapan mula bersuara berhubung tindakan pihak polis melakukan penggeledahan selama  lebih 18 jam sejak malam semalam di kediaman Najib Razak, di Jalan Duta, Kuala Lumpur.

 Ahli Parlimen Permatang Pauh, Nurul Izzah Anwar, Ahli Parlimen Shah Alam dan Ahli Parlimen Subang, Wong Chen adalah antara pemimpin Pakatan Harapan yang sudah bersuara menyatakan rasa tidak senang mereka dengan tindakan pihak polis itu.

 Mereka mempertikakan tindakan menggeledah kediaman Najib yang bermula jam 10 malam sehingga 4 pagi semalam dan bersambung lagi hari ini serta mahukan konsep keadilan dan hikmah turut diambil kira.
Kata mereka juga, kedudukan Najib sebagai Perdana Menteri haruslah juga diambil kira.

 Ia lebih mengundang simpati berikutan tersebar pula gambar Najib yang sedang terlentok di atas sofa di ketika pihak polis sedang melakukan penggeledahan itu.

 Bagaimanapun, dalam waktu yang sama, masih belum kedengaran ada mana-mana pemimpin UMNO atau Ahli MT UMNO yang bersuara membela atau menyatakan rasa simpati kepada Najib atas siasatan pihak polis itu.

 Annuar Musa, Salleh Said Keruak, Rahman Dahlan dan lain-lain pemimpin UMNO yang selama ini paling kuat bersuara apabila saja ada isu berkaitan Najib menjadi bahan perbualan masyarakat, kali ini nampaknya lebih memilih untuk berdiam diri dan tidak lagi membela bekas Perdana Menteri itu.
Malah Zahid Hamidi yang memangku jawatan Presiden UMNO, sepupu Najib, Hishammuddin Hussein, Khairy Jamaluddin dan Shahrizat Jalil juga tidak kedengaran lagi suara mereka.

 Apakah salah pihak polis dalam tindakannya terhadap Najib itu?

 Sebenarnya, tidak ada apa-apa yang salah dalam tindakan pihak polis itu jika kita dapat memahami rasionalnya, selain tidak melupai hakikat bahawa besarnya skandal 1MDB itu sendiri.

 Sebagaimana yang dijanjikan oleh Pakatan Harapan untuk menyiasat skandal 1MDB apabila diberikan kuasa, apa yang berlaku kepada Najib sekarang hanyalah semata-mata untuk menunaikan janji tersebut.

 Serbuan pihak polis untuk menggeledah kediaman Najib pada pukul 10 malam adalah dikira munasabah kerana ketika itu Najib sedang berada di rumah setelah kembali daripada menunaikan solat terawih pada malam pertama ketibaan Ramadan.

 Tempoh masa yang lama yang terpaksa diambil untuk menggeledah adalah kerana kediaman Najib itu sendiri dikira besar dan banyak barang yang hendak diperiksa oleh pihak polis.

 Maka itu, tempoh masa sehingga jam 4 pagi yang bermula dari jam 10 malam dan bersambung lagi hari ini untuk membuat pemeriksaan dan penggeledahan hanyalah untuk memastikan semua kerja-kerja polis itu berjalan dengan sempurna.

 Tidak wajar dipertikaikan kerja polis yang membuat pemeriksaan pada waktu malam atau pagi kerana jika ada pemimpin Pakatan Harapan yang pernah didatangi polis pada jam 2.30 pagi sebelum ini atau ketika Najib menjadi Perdana Menteri, maknanya polis adalah profesional dan adil dalam tindakannya kepada sesiapa saja dalam sepanjang masa.

 Kedudukan Najib sebagai bekas Perdana Menteri tidak memberinya hak untuk sebarang keistimewaan kerana Tun Mahathir sebagai bekas Perdana Menteri juga pernah disiasat dan didatangi oleh pihak polis beberapa kali sebelum ini.

 Cumanya, oleh kerana Tun Mahathir tidak terkait dengan dakwaan berupa penyelewengan, penipuan, penyonglapan wang negara atau penggubahan wang haram, tiadalah serbuan ke kediaman atau bilik tidurnya dilakukan oleh pihak polis pada waktu tengah malam atau awal pagi.

 Yang penting, tindakan pihak polis terhadap Najib itu adalah peraturan biasa dalam mereka menjalankan siasatan dan mencari bukti. Jika kita selama ini banyak meluahkan perasaan yang tidak henti-henti mengenai skandal 1MDB dan mahukan ia disiasat, undi kita kepada kemenangan Pakatan Harapan tentulah dengan tujuan mahukan perkara itu dilaksanakan dengan sempurna dan jayanya.

 Sekarang Pakatan Harapan sudah menang dan siasatan atau apa juga tindakan pihak polis untuk menyiasat skandal 1MDB, selagi ia dalam batasan undang-undang, hendaklah disokong sepenuhnya.

 Janganlah dalam keadaan ini, kita pula menjadi suara yang melemahkan semangat pihak polis dalam kerja-kerja mereka.
Dalam cuba menzahirkan simpati, jangan kita lupa berapa banyak wang negara yang telah hilang, siapa yang memiliki ribuan juta dalam akaun peribadi, siapa yang berjoli sakan dengan berbelanja dan membeli harta di seluruh dunia serta  siapa yang penuh di tubuhnya dengan intan berlian bernilai ratusan juta daripada wang  yang dipercayai berasal daripada 1MDB.
(ShahbudinHusin 17/05/2018)

0

0

votes
Article Rating
Kongsikan artikel ini


MALAYSIA KINI MENUJU SISTEM DUA PARTI

 Hanya kira-kira seminggu selepas Pakatan Harapan berjaya menjadi kerajaan, gabungan tersebut yang sebelum ini terpaksa bertanding menggunakan simbol PKR, akhirnya telah diluluskan pendaftarannya oleh Jabatan Pendaftar Pertubuhan atau RoS.

 Sejak awal ia cuba didaftarkan, Pakatan Harapan berdepan pelbagai masalah dan kekangan yang memang difahami tujuannya ialah untuk menghalang pendaftarannya daripada diluluskan.

 Ia adalah cubaan untuk mengelakkan gabungan parti-parti  dalam Pakatan Harapan iaitu PKR, DAP, Amanah dan Bersatu agar tidak berjaya menggunakan satu simbol dalam pilihanraya umum yang lalu.

 Dalam waktu yang sama, parti Bersatu yang telah dibubarkan oleh RoS sehari sebelum Parlimen dibubarkan juga kini sudah kembali menjadi sebuah pertubuhan yang sah.

 Apa yang menarik, kedua-dua perkembangan mengenai Pakatan Harapan dan Bersatu ini berlaku ketika RoS masih diketuai oleh Surayati Ibrahim yang sebelum ini dilihat agak keras dan cuba mewujudkan pelbagai karenah  yang tidak munasabah.
Berita gembira oleh RoS ini juga berlaku ketika Menteri Dalam Negeri yang baru, Muhyiddin Yassin belum pun lagi mengangkat sumpah jawatan dan memasuki pejabatnya untuk menjalankan tugas.

 Semua ini memberi erti bahawa RoS selama ini seolah-olah berada di bawah telunjuk dan ketakutan regim UMNO serta BN.

 Kelulusan pendaftaran Pakatan Harapan serta pulihnya semula status Bersatu turut menunjukkan, baik Muhyiddin atau kerajaan baru Pakatan Pakatan Harapan, tiada langsung campurtangan mengenainya.

 Hanya setelah UMNO dan BN dapat ditumbangkan, barulah RoS dilihat dapat keluar daripada cengkaman ketakutan dan bertindak dengan sewajarnya.

 Meskipun kelulusan Pakatan Harapan ini merupakan suatu khabar gembira kerana ia kini telah menjadi sebuah gabungan sah iaitu sama seperti BN, tetapi yang lebih penting lagi ialah Malaysia kini sudah melangkah setapak lagi kemajuan serta kematangannya dari segi politik.

 Dengan adanya Pakatan dan BN, negara kita sekarang secara automatiknya sudah berada dalam sistem dua parti seperti kebanyakan negara lain di dunia ini.

 Dalam buku pertama saya yang bertajuk Najib Perdana Menteri Terakhir yang diterbitkan pada 2011, saya pernah menyarankan bahawa untuk melihat politik yang matang dan faedah yang lebih maksima untuk rakyat negara ini, sistem dua parti adalah pilihan yang terbaik sekali.

 Dengan adanya sistem dua parti, rakyat mempunyai pilihan yang lebih diyakini berhubung pilihan mereka dan pihak mana pun yang menang, parti berkenaan akan cuba memberi sebaik-baik perkhidmatan kepada orangramai.

 Kegagalan memberi perkhidmatan dan menunaikan janji-janji semasa berkempen hanya akan memberi kelebihan kepada pihak lawan dan oleh itu, siapa pun yang berjaya menjadi kerajaan, keutamaan mereka adalah khidmat kepada rakyat.

 Rakyat Malaysia kini seharusnya berterima kasih kepada Tun Mahathir yang bukan saja berjaya mengakhiri era pemerintahan BN yang penuh keegoan dan keangkuhan, tetapi juga menyediakan lembaran baru yang lebih baik dari segi politik buat rakyat dan generasi akan datang.

 Terima kasih sekali lagi Tun!!
(ShahbudinHusin 17/05/2018)

0

0

votes
Article Rating
Kongsikan artikel ini